Жусуп Баласагын атындагы Кыргыз улуттук университети

КР УИАнын Ч.Айтматов атындагы Тил жана адабият институту

Д. 10.13.012 Ведомстволор аралык диссертациялык кеңеш

Кол жазма укугунда

УДК: 821.512.154(575.2)(043.3)

Тиллебаев Садык Алаханович

УНУТУЛГАН ЖАЗГЫЧ АКЫНДАРДЫН ЧЫГАРМАЧЫЛЫГЫ (тематика, жанр, поэтика)

Адистиги 10.01.01 – кыргыз адабияты

Филилогия илимдеринин доктору окумуштуулук даражасын

изденип алуу үчүн жазылган диссертациянын

А В Т О Р Е Ф Е Р А Т Ы

Бишкек - 2014

Диссертация Ж.Баласагын атындагы КУУнун кыргыз филологиясы факультетинин кыргыз адабияты кафедрасында аткарылды.

Илимий консультант: филология илимдеринин доктору,

профессор Эркебаев Абдыганы.

Расмий оппоненттер: филология илимдеринин доктору,

профессор Үкүбаева Лайли,

филология илимдеринин доктору,

профессор Жакып Бауржан Өмүржан уулу,

филология илимдерин доктору,

Мырзахметова Гүлнара Мырзалиевна.

Жетектөөчү мекеме: Ош мамлекеттик университетинин кыргыз адабияты

кафедрасы. Дареги: 723500. Ош ш., Ленин көчөсү, 331.

Диссертациялык иш 2014-жылы 30 - майда саат 14.00дө Ж.Баласанын атындагы Кыргыз улуттук университети менен КР УИАнын Ч.Айтматов атындагы Тил жана адабият институтуна караштуу филология илимдеринин доктору (кандидаты) окумуштуулук даражасын изденип алуу үчүн жазылган диссертацияларды коргоо боюнча түзүлгөн Д. 10.13.012 диссертациялык кеңештин жыйынында корголот.

Дареги: 720071, Бишкек шаары, Чүй проспектиси, 265 а.

Диссертация менен Жусуп Баласагын атындагы Кыргыз улуттук университетинин илимий китепканасынан таанышууга болот. Дареги: 720071, Бишкек ш., Фрунзе көчөсү, 547.

Автореферат 2014-жылы 25-апрелде таркатылды.

Диссертациялык кеңештин

окумуштуу катчысы,

филология илимдеринин кандидаты, доцент А.Кадырмамбетова.

ДИССЕРТАЦИЯНЫН ЖАЛПЫ МҮНӨЗДӨМӨСҮ

**Теманын актуалдуулугу.** Ырчылар поэзиясы улутттук адабиятыбыздын элдик оозеки чыгармачылык жана профессионал жазма адабияты сыяктуу негизги бөлүгү. Эл ырчылары жараткан таланттуу чыгармалар фольклордук көркөм туундулар, профессионал жазма адабиятыбыздын мыкты үлгүлөрү сыяктуу эле жалпы элдин көөнөргүс кенчи болуп эсептелет. Бул көөнөргүс кенчти жараткан залкар ырчылардын өздөрү да адабияттаануу илиминде ич ара чоң үч топко бөлүнүп жүрөт: легендарлуу ырчылар, төкмө ырчылар, жазгыч акындар. Албетте, мындан бир аз башкача көз карашты тутунган иликтөөчүлөр да жок эмес, бирок, адабияттаануу багытында шугулданган окумуштуулардын басымдуу көпчүлүгү жогорудагыдай бөлүштүрүүнү туура деп эсептеген ойлорду айтышат. Албетте, ырчылар поэзиясынын өкүлдөрү ар качан эл ичинде болуп, жалпы журттун көйгөйүн, калың элдин кайгы-касиретин ырга салып келишкен. Өздөрү жашаган замандын орчун проблемалары жөнүндө ырдоо эл ырчыларынын эң башкы озуйпасы болгон. Тилекке каршы, ХХ кылымдын экинчи он жылдыгында жергебизге келип орногон большевиктик бийлик бардык нерсени өздөрү тутунган жапжалгыс идеологиянын чен-өлчөмүнөн баалап, натыйжада, жалпы журттун накта руханий дөөлөтү болгон эл ырчыларынын көркөм мурастарын да эки топко бөлүп салды. Мындай каргашалуу ишке биз өмүрү, чыгармачылыгын изилдөөгө ала турган жазгыч акындардын жоон тобу да туш болду. Ал жазгыч акындарыбыздын дээрлик баарысы эл ичинде «молдо» деген кошумча ысым менен белгилүү болуп келишкендиги да баарыбызга белгилүү. Бирок, жогоруда айтылып өткөндөй, өткөн кылымда жергебизде жетимиш жылдан ашуун өмүр сүргөн большевиктик режим молдолор жөнүндө атпай журт арасында таптакыр теңирден тескери түшүнүктү калыптандырып, «молдо» деген сөз камтыган түшүнүктүн чегин тири укмуштай тарытып таштады. «Молдо» деген сөз ислам дининин гана апологетин түшүндүрүп, шарияттын заң-закүнүн караламан калктын арасына жайылткан жеткен куу, өлгөндөй митайым, өзгөчө бир карөзгөй адам катары тескери өңүттөн гана айтылып келинди. Ошентип, бул сөз туюндурган агартуучулук маани, кат-сабаттуулукту, билимдүүлүктү түшүндүргөн маңыз таптакыр унутулду. Тилекке жараша, өткөн кылымдын соңунда коомдук турмушубуз жаңыча нукка түшүп, большевиктик идеология таңуулап келген түшүнүктөр, чен-өлчөмдөр, критерийлер өзгөрүлүп, ар бир нерсе өзүнүн көп маанилүүлүгүнө, тереңдеги нукура маңызына ээ боло баштады. Натыйжада, «молдо», «молдоке» деген сөз кайрадан калк ичиндеги чыныгы манисин кайрып алып, нукура билимдүүлүктү, **агартуучулук** маанини туюндуруп калды. Албетте, «молдо», «молдоке» деген сөздүн атпай журт арасындагы маанисинин өзгөрүшүнө ушул сөздү өз ысымдарына кошо алып жүрүшкөн, өткөн большевиктик заманда катуу куугунтукка алынып, жазгандары темир сандыктын түбүнө ташталган залкар таланттардын көркөм мурастарынын кайрадан калк кенчине, элдик байлыкка айланышы да себепкер болду. Элибиздин узак жолду карыткан узун тарыхында өзгөчө бир маданий, адабий мааниге ээ болуп турган молдолордун, тагыраак айтканда, жазгыч акындардын – өткөн большевиктик бийликтин заманында унутта калтырылып келинген жазгыч акындардын–өмүр-тагдырларын, көркөм мурастарын ар тараптуу окуп үйрөнүү, алар калтырган адабий казынага тарыхый, философиялык, филологиялык өңүттөн комплекстүү мамиле жасоо элибиз эгемендикке ээ болгон сөң чындап колго алына баштады. Жаш изилдөөчүлөр ККойлубаев, Г.Жээнбаев А.Акынбекова, А.Карыева, Ө.Акматов, Р.Эргешбаевалардын кандидаттык диссертация иретинде жазылган изилдөөлөрүндө унутулган жазгыч акындарыбыздын чыгармалары ар кайсы илимдин чен-өлчөмүнөн туруп иликтөөгө алынды.

Жазгыч акындардын агартуучулук миссиясы тууралуу көрүнүктүү адабиятчы О.Ибраимов төмөндөгүдөй пикиринайтат: «...просветители иакыны письменники... были первыми из тех, кто всячески распространял идеи и взгляды, характерные просветительству.» [О.Ибраимов. Историякыргызской литературы ХХ века. В 2х томах. Т.1. [Текст]. - Б.: Бийиктик. - 2012. - с.65.]

Ырас, «молдо» деп аталган жазгыч акындардын жоон топ өкүлүнүн өмүрү, чыгармачылыктары жапжалгыз идеологияны туу туткан ошол большевиктик бийликтин учурунда дале окулуп, изилденип келинди.[Койчуманов Ж. Тоголок Молдонун чыгармаларындагы тарбия идеялары. – Ф.: Кыргызмамбас, 1964; Үкүбаева Л. Жазгыч акындардын чыгармачылыгы. – Б.:1994; Таштемиров Ж. Тоголок Молдонун чыгармачылык жолу. – Ф.:Кыргызстан, 1965.; Байкожоев С. Жазгыч акындар. (Ы.Шайбеков, А.Жутакеев). Кыскача очерк. – Ф.: АН Кирг. ССР, 1957; Байкожоев С. Жазгыч акындар. – Ф.:Илим, 1959. ж.б.] Атактуу Тоголок Молдо баш болгон бул жазгыч акындарды коммунисттик бийлик калк арасына өз идеологиясын жар салган, демек, алардын ою боюнча, жалпы журттун ой-мүдөөсүн ырга кошкон талант ээлери деп эсептешип, ушул өңүттөн аларды көкөлөтө баалап келишти. Бул жерде айтаарыбыз, көркөм дөөлөттөрдү баалап-барктоодо, аларда катылган көп түрдүү маанини калың элге чечмелеп берүүдө тигил же бул идеологиянын кызыкчылыгын эмес бүткүладамзаттык асылбаалуулуктарды ар качан биринчи сапка коюу керектигин эч качан эсибизден чыгарбасак деген аруу тилек.

Бирок, өткөн коммунисттик доордо унутта калтырылган жазгыч акындардын өмүрү, чыгармачылыктарын баштан аяк бүткөн бир көркөм организм катары талдоодон өткөрүү ушу күнгө чейин адабияттаануу илимибиздин **актуалдуу маселеси** боюнча калып келүүдө. Биздин бул диссертациялык ишибиз улуттук адабияттаануу илимибиздин дал ушул кенемтени толтуруу максатын көздөп жазылды. **Диссертациянын темасынын негизги илимий изилдөө иштери менен болгон байланышы.** Илимий изилдөөнүн темасы Ж.Баласагын атындагы Кыргыз улуттук университетинин филология факультетинин илимий иштеринин тематикалык планы менен дал келет. **Диссертациялык иштин методологиялык негиздери** болуп антикалык доордун улуу ойчулдары Платон менен Аристотелдин, европалык сынчыл ойдун классиктери Лессинг менен Буалонун, XIX кылымдагы орустун улуу сынчылары В.Г.Белинскийдин, Н.Г.Чернышевскийдин, Н.А.Добролюбовдун, Д.И.Писаревдин эмгектериндеги адабий чыгарманын табияты, көркөм чыгармачылыктын спецификалык бөтөнчөлүктөрү жөнүндөгү ой жорумдары, тыянак пикирлери, белгилүү окумуштуулар Д.С.Лихачевдун, А.Ф.Лосевдин, С.С.Аверинцевдин, Г.Н.Поспеловдун, Ю.Б.Боревдин, М.Б.Храпченконун, В.В.Кожиновдун, Ю.И.Суровцевдин эмгектериндеги коом менен калемгердин өтмө катыш мамилеси, коомдун өнүгүүсүнүн сүрөткердин тагдырындагы, сүрөткердин чыгармачылыгынын коомдун өсүп-өнүгүүсүндөгү ролу жөнүндөгү ойлору, өзүбүздүн адабиятчы-окумуштууларыбыз Т.Жолдошевдин, Т.Саманчиндин, К.Асаналиевдин, М.Борбугуловдун, А.Садыковдун, К.Бобуловдун, С.Жигитовдун, К.Артыкбаевдин, Е.К.Озмителдин, Т.Аскаровдун, К.Даутовдун, А.Эркебаевдин, С.Байгазиевдин, А.Акматалиевдин, Л.Үкүбаеванын ж.б.лардын эмгектериндеги каралып жаткан маселеге тиешелүү тыянак ойлору алынды. **Изилдөөнүн объектиси жана предмети.** Советтик доордо идеологиялык кысымдын айынан адилетсиз унутта калтырылган Молдо Нияз, Нурмолдо, Молдо Кылыч, Талып Молдо, Боогачы, Алдаш Молдо, Молдо Багыш, Үмөт Молдо, Молдо Ашир сыяктуу ж.б. жазгыч акындардын өткөн жетимиш жыл ичинде таптакыр жарык көрбөгөн, же болбосо бир учурда басмадан чыгып бирок белгилүү себептерден улам куугунтукка алынган жана да азырга чейин көрсөтүлгөн жазгыч акындардын айрымдарынын урпактарынын үй-бүлөлүк архивинде сакталып, бирок, тилекке жараша, диссертант тарабынан изделип табылып илимий талдоого алынган көркөм туундулар диссертациялык иштин объектиси менен предметин түзөт. **Диссертациялык иштин негизги максаты.** Жогоруда учкай айтылып өткөндөй, Совет бийлигинин учурунда, ал кездеги коомдук-турмушту, жалпы элдин жашоосун, ой жүгүртүүсү менен дүйнөкабылдоосун бир нукка салып, бирдей багытка буруп койгон коммунисттик идеологиянын өкүмзор шартында адилетсиз түрдө унутта калтырылып келинген эл акындарынын, болгондо да өз заманынын талап-мүдөлөрүнө ылайык кат-сабаты жоюлуп, өз чыгармаларын өздөрү кагаз бетине түшүрүү мүмкүнчүлүгүнө ээ болуп калган жазгыч акындардын өмүрү, чыгармачылыктарын баштан аяк бир системага салып, улуттук адабияттаануу илимибиздин илимий-теориялык жактан бүгүнкү жетишкендиктеринин чен-өлчөмүнөн туруп жандуу талдоодон өткөрүү, тиешелүү деңгээлдеги илимий-теориялык жыйынтыктарды чыгаруу диссертациялык иштин негизги максаты болуп эсептелет. Бул негизги максатты ишке ашырууда биз алдыбызга төмөндөгүдөй **конкреттүү милдеттерди** койдук: • Унутулган адабияттын пайда болуш жагдай-шарттары, табияты: Талант жана Бийлик проблемасын талдоого алуу; • Унутулган жазгыч акындардын пенделик, чыгармачылык тагдырлары жана алардын изилдениш абалын көрсөтүү; • Унутулган жазгыч акындардын Ата Журт, мекенчилдик, аккан суу темаларында жазылган чыгармаларын талдоого алуу; •Аталган акындардын философиялык, адеп-актык темасындагы чыгармаларындагы бөтөнчөлүктөрдү ачып көрсөтүү; • Унутулган жазгыч акындардын замана темасындагы чыгармаларын талдоого алуу; • Аталган акындардын ашыктык ырларынын өзгөчөлүктөрүн иликтөөгө алуу; • Көрсөтүлгөн акындардын чыгармаларынын жанрдык көп түрдүүлүгүн изилдөөдөн өткөрүү; • Унутулган жазгыч акындардын чыгармаларынын поэтикалык бөтөнчөлүктөрүн талдоого алуу. **Диссертациялык иштин илимий жаңылыгы.** Улуттук адабияттаануубузда ушу күнгө чейин жеткиликтүү изилденбей келе жаткан теориялык проблемалардын бири болгон унутта калынган жазгыч акындардын чыгармачылыктарынын ошол өздөрү жашаган доордогу коомдук турмуштун контекстинде илимий талдоого алынышы; унутулган жазгыч акындардын көркөм мурастарындагы тематикалык көп түрдүүлүктүн конкрет мисалдардын негизинде көрсөтүлүшү; унутулган жазгыч акындардын чыгармаларынын жанрдык жактан байлыгын ачып көрсөтүү, аталган акындардын чыгармаларынын көркөм-эстетикалык кунарын талдоого алуу.

**Коргоого коюлуучу негизги жоболор**

• Унутулган адабияттын пайда болушунун тарыхый, коомдук-саясий себептери, жагдай-шарттары болот. Бийлик башындагы өкүмдардын ишаракети менен ал өкүмдардын бийлигинин учурундагы эл турмушун чагылдырган сүрөткердин чыгармаларындагы чындык көбүн эсе карама- каршылыктуу болру аныкталды;

• Өткөн Совет бийлигинин учурунда адилетсиз түрдө унутта калтырылган жазгыч акындардын өмүр-тагдырынын өзүн илимий талдоодон өткөрүү аркылуу алар жөнүндөгү адилет ойлорду жалпы журтка мүмкүн болушунча кеңири жеткирүүнүн зарылдыгы далилденди;

• Унутулган жазгыч акындардын көркөм мурастары эл арасынан жыйноого, топтоого, илимий, адабий, текстологиялык талдоолордон өткөрүүгө, басмадан бастырып чыгарууга, б.а. ал мурастарды жалпы элдик көөнөрбөс көркөм кенчке айлантууга муктаждыгы көрсөтүлдү;

• Унутулган жазгыч акындардын чыгармаларында Ата Журт, атуулдук-ариет, аккан суу темалары бир топ жогорку даражада көркөм иликтөөгө алынгандыгы жана алардын спецификалык өзгөчөлүктөрү ачылып берилди;

• Аталган акындардын чыгармаларында өмүр, өлүм, жаштык, карылык, дүнүйө, адамдар ортосундагы ар түрдүү мамилелер эзелтен келаткан элдик накыл ойлор менен жуурулуша берилгендиги далилденди;

• Замана көйгөйү, өткөн жана азыркы заман, келер замандын өзгөчөлүгү жөнүндө унутулган жазгыч акындар жараткан чыгармалар ар тараптуу терең талдоого алынды;

• Эки адамдын ортосундагы ашыктык аруу мамиленин унутулган жазгыч акындардын чыгармаларында көркөм баяндалышы бул темада нукура классикалык туундулардын пайда болушуна өбөлгө түзгөндүгү көрсөтүлдү;

• Унутулган жазгыч акындардын дээрлик баарысы айтыш өнөрүнүн да чебер устаттары болуу менен алар бул жанрда да эң сонун көркөм-мурастарды калтырышкандыгы аныкталды;

• Унутулган жазгыч акындардын көркөм мурасында байыркы замандан бери келе жаткан элдик накыл сөздөрдөн нук алган санат-насыят ырлары арбын жана аларда түбөлүктүү проблемалар менен бирге өз мезгилинин да көйгөйлүү маселелери кыска, бирок нуска берилгендиги далилденди;

• Аталган акындардын чыгармаларында көркөм сөз каражаттары дээрлик мол колдонулат жана ал чыгармалардын көркөм-эстетикалык касиети, дегеле поэтикасы жогорку деңгээлде экендиги көрсөтүлдү.

**Изилдөөчүнүн жеке салымы.** “Унутулган адабият” деген түшүнүктүн тарыхый-филологиялык табиятынын алгачкылардан болуп ачылып берилишин, унутта калынган жазгыч акындардын өмүрү, чыгармачылыгына байланыштуу материалдардын алардын үй-бүлөлүк архивдеринен бери издеп таап жандуу адабий процесске кошуусун, унутулган жазгыч акындардын мурастарынын улуттук көркөм казынабыздын ажырагыз бир бөлүгү экендигин конкретүү мисалдардын негизинде далилдөөсүн жана да унутта калтырылган жазгыч акындардан чыгармаларынын комплекстүү изилдөөгө алынышын изденүүчүнүн жеке салымы катары кароого болот.

**Диссертациялык иштин приктикалык мааниси.** Иликтөө ишинде изилденген унутулган жазгыч акындардын өмүрү жана чыгармачылыктары кыргыз адабиятынын чоң бөлүгү болгон ырчылар поэзиясынын масштабын кеңейтет, улуттук көркөм казынабыздын баа-салмагын бир топ арттырат. Республикабыздын жогорку окуу жайларында өзөктүк дисциплиналардын бири болгон «Акындар чыгармачылыгынын тарыхы» курсу үчүн окуу куралы катары сунушталат. Иликтөөнүн жүрүшүндө чыгарылган илимий-теориялык тыянак ойлорду жаш изилдөөчүлөр акындар чыгармачылыгын окуп үйрөнүүдө, эл ырчыларынын көркөм мурастарына баа берүүдө колдонушса болот. Иликтөөдө предметтер аралык байланыштарга да орчундуу басым жасалгандыктан мындагы талдоолор менен жыйынтык ойлорду тарыхчылар, коомтаануучулар, педагогдор, географтар да колдоно алышат. **Диссертациялык иштин апробацияланышы**. Изилдөөнүн негизги мазмуну диссертанттын «Беш молдо (Молдо Нияз, Нурмолдо, Молдо Кылыч, Алдаш Молдо, Молдо Багыш) (2004), Кыргыз Республикасынын Билим берүү, илим жана жаштар саясаты министрлиги тарабынан «Педагогикалык жогорку окуу жайлардын студенттери үчүн окуу куралы катары уруксат кылынган» деген грифи менен басылып чыккан. «Унутулган адабият» (1-китеп) (2006), “Унутулган жазгыч акындардын чыгармачылыгы (тематика, жанр, поэтик)” деген эмгектеринде, диссертациянын соңунда тизмеси берилген макалаларында чагылдырылды. Изилдөөдөгү айрым маселелер Ж.Баласагын атындагы КУУда, Э.Арабаев атындагы КМУда, К.Карасаев атындагы БГУда, Талас университетинде өткөрүлгөн илимий конференцияларда жасалган баяндамаларда орун алды.

**Диссертациянын түзүлүшү.** Изилдөө иши киришүүдөн, үч баптан, сегиз параграфтан, корутундудан жана колдонулган адабияттардын тизмесинен турат.

**ИЗИЛДӨӨНҮН НЕГИЗГИ МАЗМУНУ**

Диссертациянын **киришүүсүндө** теманын негизделиши, актуалдуулугу, изилдениш деңгээли, изилдөөнүн методологиялык жана методикалык негиздери, объектиси менен предмети, башкы максаты менен негизги милдеттери, илимий жаңылыгы, илимий-практикалык баалуулугу, коргоого сунуш кылынган жоболор, изденүүчүнүн илимге кошкон салымы, алынган жыйынтыктардын тастыкталышы, изилдөөнүн материалдарынын апробацияланышы чагылдырылды.

Илимий иштин **баринчи главасы «Тоталитардык бийлик жана унутулган жазгыч акындардын өмүр жолу, чыгармачылык тагдырлары. Алардын изилдениш ал-абалы»** деп аталып, эки параграфка бөлүнгөн. **«Унутулган адабият: пайда болушу, табияты, же Талант жана Бийлик проблемасы» деп аталган биринчи параграфта** көркөм өнөр жана коом, сүрөткер жана өкүмдар, талант жана бийлик проблемасынын адабиятта алган орду айтылды. Адам баласын ар качан ойго салып келген бул кош катар түшүнүктөр айрыкча соңку жылдары, тагыраак айтканда, жетимиш жылдан ашуун өмүр сүргөн коммунисттик идеологиянын, бул идеология жараткан большевиктик бийликтин кулашы менен өзгөчө кеңири колдонула баштады. Анан да ошол жапжалгыз идеологиянын курмандыктары болушкан Калыгул, Молдо Нияз, Арстанбек, Молдо Кылыч, Алдаш Молдо, Коргол, Казыбек, Нурмолдо, Молдо Багыш, Осмоналы Сыдык уулу, Белек Солтоноев, Сыдык Карачев, Касым Тыныстанов сыяктуу талант даарыган сүрөткерлердин көркөм мурастарынын, жок жерден тагдырлары татаал ташпишке түшкүн "Кандуу жылдар", "Балбай", "Көк асаба", "Муздак дубалдар" сыяктуу көркөм туундулардын кайрадан элибиздин колуна кайрылып келип олтурушу "көркөм өнөр жана коом", "талант жана бийлик" проблемасын күн тартибине андан бетер кырынан койду. Айта кетчү бир нерсе: көпчүлүк журттун ичинде бул проблема коммунисттик идеологиянын, большевиктик режимдин туундусу, социалисттик коом жараткан азаптуу мүшкүл иштердин, инсан рухун тебелеп-тепсеген жосунсуз жоруктардын бири катары кабыл алынып келет. Албетте, жогоруда ысымдары аталып кеткен залкар талант ээлеринин тайкы тагдырга, азаптуу өмүргө туш болушунда, ушундан улам элдик көркөм казынабыз далай жылдар бою бир капшыты кемирейип келгендигине коммунисттик идеология менен большевиктик бийлик, сөз жок, күнөөлүү да, айыптуу. Бирок сүрөткерди минтип таалайсыз тагдырга туш кылуу, “унутулган адабият” түшүнүгүн жаратуу ушул большевиктик бийликтин эле ойлоп тапкан ишиби? Ушул коммунисттик идеологиянын эле жосунсуз жоругубу? Арийне, бул суроолордун ачкычы өтө тереңде, кылымдардын катмарында жатат. Маселенин ушул жагын эч качан эстен чыгарбасак.

Эгер өткөнгө бир аз үңүлө кароочу болсок, анда "көркөм өнөр жана коом", "сүрүткер жана өкүмдар", "талант жана бийлик" маселеси тээ алмустактан бери эле адамзат турмушунун өсүп-өнүгүшүндө өзгөчө орунга ээ болуп келиптир. Мунун айкын мисалы катары көөнө уламыштагы Азиз хан менен Толубай сынчынын, Махмуд Газневи менен Абылкасым Фирдоусинин, Хусейин Байкара менен Алишер Навоинин карым-катыш мамилелерин мисалга тартылды.

Бир кездерде Хорасан менен Мавераннахр мамлекеттери жерлеген аймакка ХХ кылымдын баш ченинде коммунисттик идеологияны туу туткан большевиктик бийлик келип орноду. Азиз хан сыяктуу, Махмуд Газневи менен Хусейин Байкара сыяктуу бул бийлик да талант ээлеринин алдына өз шарттарын койду. Ал шартты аткарбагандарды жазалап турду бул большевиктик бийлик. Мындан башкача болушу мүмкүн да эмес эле.

Мына ошентип, "коом жана көркөм өнөр", "талант жана бийлик" проблемасы большевиктик бийликтин тушунда жаңы баскычка көтөрүлүп, мурда болуп көрбөгөндөй трагедиялуу нукка түштү. Бул багыт коммунисттик режим өкүм сүргөн жетимиш жылдан ашуун мезгилдин ичинде адаттан сырт ырааттуу түрдө, эч бир кыйшаюусуз ишке ашырылып келинди. Коммунисттик бийликтин минтип талант ээсине карата өкүмзордугу үстүбүздөгү кылымдын 40-жылдарында, 30-жылдардын соңу жана 50-жылдардын баш ченинде өз апегейине жеткендиги бүгүн баарыбызга маалым.

Арийне, ХХ кылым баятан бери кайра-кайра айтылып келе жаткан "коом жана көркөм өнөр", "талант жана бийлик" маселесинде өтө катаал, ал турсун ашкере кандуу болду. Бул маселе жеке эле коммунисттик бийликтин энчисине туш келген капсалаңдуу окуя болбостон, бийликтин бардык түрүнө бирдей мүнөздүү болуптур. Мына, отузунчу жылдардын орто чени, байыркы немец жергесине – дүйнөлүк көркөм казынага эң эле бир улуу көркөм дөөлөттөрдү тартуу кылышкан таланттуу уулдарды жараткан немец жергесине – фашисттик диктатура орноду. Дүйнөнүн бардык жериндегидей эле, адамзат тарыхынын бардык учурундагыдай эле бул жерде да “талант жана бийлик” проблемасы кайрадан биринчи сапка чыгып, талант менен бийлик кайрадан бет маңдай келип туруп калды. Натыйжасы баарыга белгилүү.

Немец жергесинде уюткуланган фашисттик диктктура кулачын жайып, дүйнөнүн башка өлкөлөрүнө өтүп жатты. Бул аймактарда да фашисттик Германиядагыдай, Коммунисттик Советтер Союзундагыдай, мындан беш жүз жыл мурдагы Хорасандагыдай, мындан миң жыл мурдагы Газневи мамлекетиндегидей, ал турсун көөнө уламыштагы Азиз хандын заманындагыдай Талант менен Бийликтин бетме-бет келүүсү аёосуз да, кандуу да болуп жатты. Бул ойдун эң сонун мисалы катары фашисттик Испаниядагы бийлик башчысы Франко менен атактуу акын Гарсиа Лорканын ортосундагы күрөштү келтирип кетсек болот. Бул беттешүүнүн соңу, албетте, талант ээсинин канга боёлушу менен, бийлик ээсинин саясаты үчүн курмандыкка чалынышы менен бүттү.[Кобо Хуан. Как поэта не дали убить дважды. – К-те: Ян Гибсон. Гранада 1936г. Убийство Федерико Гарсиа Лорки. – М.: Прогресс, 1983, с.22-30.]

Мына ошентип, жанатан берки сөздүн жүрүшүнөн көрүнгөндөй, "коом жана көркөм өнөр", "сүрөткер жана өкүмдар", "талант жана бийлик" проблемасы, кайталап айтабыз, кечээ эле пайда боло калбаптыр жана, албетте, бүгүн эле жок боло койбойт. Бийлик бар жерде, ал бийликтин жүргүзгөн иш аракетин көркөм чагылдырган сүрөткер бар жерде бул проблема тигил же бул формада жашай берерин карт тарыхтын узак сапары кашайта көрсөтүп турат.

"Коом жана көркөм өнөр", "талант жана бийлик" проблемасында атайын айта кетүүчү дагы бир маселе бар. Ал бул маселенин бир бөлүгүнө, б.а. көркөм өнөргө, сүрөткерге тиешелүү проблема. Арийне, бийлик башындагылар жүргүзгөн иш-чараларды бардык эле сүрөткерлер сын көз менен карашып, бардык эле талант ээлери өкүмдардын иш-аракеттерине каршы өзүмдүк оюн, көөдөнүн жарып чыккан өзүмдүк Чындыгын айта беришкен эмес. Бул иште ошол сүрөткерлердин өздөрү эки топту түзүп келишкен. Канчалык боналдуу угулбасын бул жерде биз дагы бир жолу Токтогул менен Арзыматты, Тоголок Молдо менен Бошкойду эстебей коё албайбыз. Минтип эки жээкте болуу, коммунисттик идеологдордун тили менен айтканда, баррикаданын эки жагында болуу ошол кечээги өткөн Советтик доордо да өмүрүн улап келиптир. Бул айтылган ойдун эң сонун далили катары биз Иван Бунин менен Максим Горькийдин, Николай Гумилев менен Владимир Маяковскийдин, Осип Мандельштам менен Демьян Бедныйдын ж.б. көптөгөн сүрөткерлердин–баррикаданын эки жагында болушуп, эки башка жээкте жашап, чыгарма жаратышкан сүрөткерлердин – өмүр, тагдырларын келтирип кетсек болот. Мындай көрүнүштөн дал ошол Совет доорундагы биздин төл адабиятыбыз да кур кол калбаптыр. Айталы, улуу Токтогулдун ырчылык өнөрканасынан тарбия көрүп, анан ак таңдай төкмө катары өз алдынча эл аралай ырчылык тагдыр күтүнүшкөн көптөгөн таланттардын арасында жанаша өскөн теректей болгон эки боз улан бар эле. Биринин ысымы Калык, экинчисиники Коргол болучу. Кийин Калык ырчы большевиктик бийликти, ал жүргүзгөн коммунисттик идеологияны тулку боюна ушунчалык терең сиңирип алгандыктан, большевиктик бийлик жүргүзгөн идеологияны жашоо турмушундагы бирден-бир айныгыс ишенимине айлантып алгандыктан "... Калык "КПССтин тарыхын" ырга айландырам деп жолдошторуна нечен айткан. А чынында ырга айланта баштаган. Бул күлкү эмес..." [Садыбакасов Ш. Калык. – К-те: Акиев Калык. Тандалган чыгармаларынын бир томдук жыйнагы. – Ф.: Кыргызстан, 1972, 11-б.] Ооба, бул күлкү эмес болчу, бул улуу ырчынын улуу трагедиясы эле. Ошол эле учурда бир кезде Токтогулду ээрчий Калык менен кош терек сындуу бирге чоңойгон экинчи бир ак таңдай ырчы Коргол Коммунисттик бийликтин башында турган, бул бийликтин сөздүн чыныгы маанисиндеги символу болгон Сталинди мактап ырда, даңазалап ырда деген өкүм буйрукка каршы көөдөндөгү Чындыгын нукура элдик туюм, нукура элдик сөз аркылуу кашкайта айткан.

Билгенге бул деген тээ көөнө замандагы Азиз хандын койгон шартын билип туруп көкүрөгүндөгү Чындыгын айткан Толубай сынчы сыяктуу өз башын өзү баталгага койгон эрдик болчу, анткени, мындай сөздөр үчүн ошол 30-жылдары ким болбосун томуктай башынан ажырай тургандыгы турулуу иш эле. Коргол ырчы бул ишти атайын, аң-сезимдүү түрдө жасап олтурат. Төкмөнүн ырчы катары да, атуул катары да улуулугу ушунда экендигин дагы бир жолу атайын белгилеп айтып олтуруунун кажети жок го деп ойлойбуз.

Арийне, баррикаданын бир жагындагылар бийлик тарабынан ар канча колдоого алынып, ар качан көкөлөтүлө макталып, сүрөткерликтин, таланттын эталону катары даңазаланып келди да, баррикаданын экинчи жагындагылар ар качан кур сөзгө алынып, ар качан жаманаттыланып, элдик мүдөөнү, элдик кызыкчылыкты тескери түшүнгөн тилазарлар катары пропагандаланып келди. Чыгармалары басылып чыкпай, басылгандары идеологиялык темир сандыктын түбүнө салынып унутта калтырылды. Тилекке жараша, заман оошуп, жашоо жаңы нукка түшүп, бүгүн минтип ошол ур-токмок идеологиянын курмандыгына айланышкан сүрөткерлер, алар жараткан ашкере таланттуу көркөм туундулар кайрадан атпай журттун алдына коюлуп олтурат. Орустун белгилүү акындарынын бири Андрей Дементьев агынан жарала кубануу менен минтип жазган болчу: «Бир кезде жоокерлер майдандан кайткан сыяктуу унутулган адабият да өз үйүнө кайта баштады.» [Дементьев А. Возвращение в будущее. [Текст] // Юность, 1991, №2. с.3] **Биринчи главанын 2-параграфы “Унутулган жазгыч акындардын өмүр жолу, чыгармачылык тагдырлары жана алардын изилдениш ал-абалы”** деп аталып, мында иликтөөгө алынган жазгыч акындардын баарысынын пенделик жана чыгармачылык тагдырлары, алардын өткөн тоталитардык заманда изилдениши тууралуу айтылды.

Кыргыз ырчылар поэзиясынын ичинен мейли пенделик, мейли чыгармачылык жагынан болсун өзгөчө тагдырга ээ адам деп Молдо Ниязды айтсак эч жаңылышпаган болор элек. Эгерде башка төкмөлөрүбүз, жазгыч акындарыбыз жөнүндө ошол өткөн жетимиш жылдык тоталитардык режимдин мезгилинде дале маал-маалы менен ар кандай деңгээлде (изилдөө иретинде иликтөөлөрдө, каралама сындарда, партиялык өкүмчүл документтерде) сөз боло калып келсе, кат-сабаты мыктылап жоюлган, өз ырларын өзү аздектеп кагазга түшүрүп, ал турсун мезгил сыноосуна туруштук бере ала тургандай мукабалап колкитеп кылып эл арасына таратып жүргөн Молдо Нияз жөнүндө даңазалуу окумуштуубуз Б.М.Юнусалиевдин көзгө сүртүм бир макаласынан бөлөк ныпым кеп болбоптур.

Соңку жыйырма жылдын ичинде Молдо Нияздын өмүр таржымалы менен чыгармачылык бөтөнчөлүктөрү жөнүндө бир катар макалалар, маалыматтар жарыяланды.

Алгач эле белгилей кетчү нерсе – Молдо Нияз жөнүндө сөз салуучу ар бир иликтөөчү илимпоздук абийир-ары ашкере тунук адабиятчы Омор Соороновдун айтып бүткүс адал эмгеги тууралуу өзгөчө урмат-ызаат менен эскере кетүүсү абзел. Акындын өмүр таржымалы жөнүндө О.Сооронов момундай маалыматтарды кабарлайт: «Молло Нияз Б.М.Юнусалиевдин жазганы боюнча Шаймардандин боюнда туулуп, 70 жыл өмүр сүргөн. Анын окурмандары Болот агайга «1951-жылы акындын көз жумганына 55 жыл болду» деп айтышыптыр. Буга ишенсек Молло Нияз 1896-жылы дүйнөдөн кайтып, ХIХ кылымдын жыйырманчы жылдарында туулган болот. Б.У.Урустанбеков менен Т.К.Чороевдин «Кыргыз тарыхы» деген кыскача энциклопедиялык сөздүгүндө: «Молдо Нияз (1820-1896) – кыргыздын алгачкы акындарынын бири, Кыргызстандын Шаймерден өрөөнүндө туулган. Кашкар шаарындагы медреседен билим алган...» - деп жазылган. Жогорку фактыларга таянып жана кийин жыйналган кабарларга карап Молло Нияз акын Ош областынын азыркы Кадамжай районундагы Кызыл-Булак деген жерде 1823-жылы туулган десек туура болгудай» [Сооронов О. Кыргыз жазма мурастарынын башаты. – К-те: Молло Нияз. Санат дигарасттар (Араб тамгасындагы эски жазмадан азыркы тамгага Р.Зулпукаровдун көмөгү менен көчүргөн, китеп кылып түзгөн жана Баш сөзү менен сөздүктөрүн, кошумчаларын жазган Омор Сооронов) – Б: 1993. – 3-4-беттер.] Адабиятчынын мына ушундай маалыматтарын эсепке алуу менен Молдо Нияздын ырчылар поэзиясындагы адабий-хронологиялык ордун академик Аскар Какеев төмөндөгүчө аныктайт: «Көрсө, Молдо Нияз улуу Калыгулдан (1785-1855-ж.ж.) кичүү, ал эми атактуу Арстанбектен (1824-1882-ж.ж.) улуу экен. Демек, хронологиялык принциптен алганда да, чыгармаларынын үндөштүгү жагынан алганда да, илимий, тарыхый мааниси боюнча алганда да Молдокем экөөнүн так ортосундагы өзүнүн мыйзамдуу ордун алышы керек» [Какеев А. Атын атаса, куту сүйүнөт. // Кыргыз Туусу. - 1993. – 15-ноябрь.] Мындай жүйөөлүү пикирге кошулбай коюуга болбойт. Ырчылар поэзиясы жөнүндө жаңы принциптен туруп жазылуучу окуу куралдарынын портреттик баптары дал ушул хронологиялык тартипте берилүүсү тарыхый объективдүүлүккө дал келет.

Молдо Нияз «Арка, Анжиян, атүгүл кытайлык кыргыздарга чейин кыдырып чыккан...» «...Кокон хандыгында кыргыз, арап, фарси, эски түрк (чагатай) тилдерин билип жана ошол тилдерде эркин жаза, философиялык терең ойлорду айта ала турган мүдарис катары белгилүү, өтө кадыр-барктуу инсан болуптур.» [Сооронов О. Кыргыз жазма мурастарынын башаты.– Көрсөтүлгөн китеп, 3-4-беттер.]

Жогоруда айтылгандай, Молдо Нияз ырларын өзү кагазга түшүрүп, өзү мукабалап эл арасына тараткан. Бул тууралуу кыргыз адабиятынын чоң билерманы М.И.Богданова өткөн ХХ кылымдын тээ 40-50-жылдары эле моминтип жазып кетиптир: «...в конце ХIХ века грамотность все же начинает проникать частично и в среду трудящейся бедность. К этому времени относится о появление в ее среде первых одиночек-акынов, которые начинают записывать слагаемые ими песни и распространять их в записанном виде.» [Богданова М.И. О некоторых вопросах истории киргизской литературы ХIХ и начала ХХ в. – Киргизский филиал Академии Наук СССР. Труды ИЯЛИ. – Выпуск III. - 1952. – с. 107.]

Улуу ырчы өзү мукабалап калтырып кеткен колкитептердин канча экендиги жөнүндө ачакей пикирлер жашап келет.

Унутулган жазгыч акындардын дагы бир көрүнүктүү өкүлү Нурмолдо жөнүндө биз жакынкы күндөргө чейин эмнени билип, анын чыгармалары жөнүндө кандай ойлорду айтып келдик? Моюнга алып койчу нерсе ушул: айрым бир ырчылардын өмүрү, чыгармачылыгына байланыштуу сөздөрдүн арасында айтылган бир чымчым кабарлардан башка акын жөнүндө эч нерсе билчү да эмеспиз.

Нурмолдо деген ким болгон? Акын жөнүндө соңку жылдары гана айрым бир маалыматтарга ээ боло баштадык. Алгач 1995-жылы Жалал-Абад шаарынан акындын «Замана» деп аталган чакан жыйнагы басылып чыкты. Андан соң 1997-жылы «Молдо Кыргыз медресесиндеги ырлар» деген аталыштагы экинчи китепчеси Ала-Бука райондук басмаканадан жарык көрдү. Эки китеп тең журналист Камчыбек Камбарбековдун чакан-чакан баш сөздөрү менен ачылып, мында Нурмолдонун өмүрү, чыгармачылыгы жөнүндө айрым бир маалыматтар айтылат. Бирок Нурмолдонун чыгармаларын эл ичинен топтоп, ирээттеп, басууга даярдоодо, өмүр жолун, ата тегин иликтөөдө карыя журналист Калмурат Рыскуловдун эмгеги өзгөчө орунда турат. Жогоруда аталган эки китепчеге топтоштурулган чыгармалардын дээрлик баарысы дал ушул Калмурат Рыскулов жыйнаган материалдардын негизинде иргелип алынган. Экинчи жыйнактын аягында К.Рыскуловдун «Нурмолдо Наркул уулунун таржымалынан» деген аталыштагы соңку сөз таризденген чакан макаласы да басылган. Мында карыя журналист минтип жазат: «Түркыстан өлкөсү (туурасы - аймагы - С.Т.), Кокон хандыгы, Намеккент вилаети, Багыш болушундагы Коштерек кыштагында Наркул Аксыкентийдин бүлөсүндө Нуракем 1838-жылы төрөлгөн. 1920-жылы дүйнөдөн өткөн. 82 жаш курагында деп тажия окулуп, Коштерек мазарына коюлган.» [Рыскултегин К. Нурмолдо Наркулу уулунун таржымалынан (Молдо Назармат агай Жайлообай уулунуну айткандарынан). – К-те: Нурмолдо. Молдо Кыргыз медресесиндеги ырлар. – Ала-Бука райондук басмаканасы, 1997. – 86-бет]. Ушундай эле маалыматты «Кыргызстан-Сорос» Фонду чыгарган «Кыргыз поэзиясынын антологиясынын» 1-китебиндеги Нурмолдого тиешелүү жерден окуйбуз. Болгону мында болочок акын «…оокаттуу чарбакердин үй-бүлөсүндө туулгандыгы» кошумчаланган. [Кыргыз поэзиясынын антологиясы. 1-китеп. (Түзгөн К.Жусупов) –Б.: «Кыргызстан-Сорос» Фонду, 1999. - 727-бет.] Жогоруда кепке тартылып өткөн эки китепченин негизинде өз эмгектерин жаратышкан академиктер А.Какеев менен А.Эркебаевдер да Нурмолдо жөнүндө ушундай эле маалыматтарды жазышкан. Бирок, мына жакында акын жөнүндө «Нурмолдону колдоочулар тобунан 200 адам» кол койгон, Президентке, премьер-министрге, Билим жана маданият министрине жолдонгон «Нурмолдо эстен чыкпаса» деген кат «Эркин-Тоо» гезитине басылып чыкты. Көпчүлүк тарабынан жазылган бул катта акындын ата теги тууралуу да маалымат берилген: “Нурмолдонун бабаларынын бири Молдо Кыргыз Наманган калаасына келип, медресе тургузган. 1912-жылы Нурмолдо баштаган калаалыктар ал медресени бышкан кирпич менен кайра курган. Ал азыр да туру... » [Нурмолдо эстен чыкпаса. (Редакцияга кат) // Эркин-Тоо. – 2002. – 25-сентябрь.] Көпчүлүктүн көкүрөк куту түшүп, көз нуру төгүлгөн «Нурмолдо эстен чыкпаса» деген бул катта акындын сегизинчи атасына чейин да саналып көрсөтүлгөн.

Нурмолдо бабабыз туулган жери Аксыдан аттанып өнөр уулап түштүккө сапар тартып Кашмирге (Индостанга) чейин, андан соң ажылык сапар менен тигил жагы Меккеге (Сауд Аравиясына) чейин, күнчыгыштан Кашкар менен Үрүмчүгө (Кытайга) чейин барып, андан соң акындыгынын аркасы менен түндүктөн Омбуга (Омскиге, Сибирге), түндүк батыштан Оролго (Уралга), батыштан Чаржоу (Түркмөнстан), Баку (Азербайжан), Крымга (Орусия) чейин кыдырып ырдап жүрүптүр. Кашмир менен Меккеге болгон алгачкы сапары беш жылга созулгандыгы Анжияндагы Алымбек датканын медресесинде кыпчак уламалары менен болгон жолугушуудагы ырлардан дайын болсо, ырчылык менен жер кезгендеги убактысы он жылга созулгандыгына («Аралаштык Алашка//Арытып ырдап он жылы») күбө болобуз. Ошентип, даанышман бабабыз Нурмолдонун он беш жылдык өмүрү туулган мекенден алыста жер кезип жүрүп өтүптүр. Моюнга алып коюучу айныгыс чындык ушул: кыргыз акындарынын ичинен эч кимиси, бир да бири мынчалык кең аймакты түрө кыдырып, мындай ары опурталдуу, ары ардактуу өмүрдү баштан кечиришкен эмес. Нурмолдо бабабыздын өмүр таржымалындагы бул көрүнүштү биз жыйырма төрт жылдык өмүрүн жер кезип дербишчилик менен өткөргөн, Багдаддагы байманалуу турмушунан кечип, алгач Меккеге (Сауд Аравиясына), андан соң Дамаскиге (Сирияга), андан Басрага (Индостанга), кайра сапарын улай Кашкарга (Кытайга), андан кайра Дамаскиге, анан акыры кайрылып Багдад аркылуу туулган жери Ширазга келген, дүйнөлүк көркөм казынаны «Бостон», «Гүлистан» деген өлбөс-өчпөс китептери менен байыткан улуу Саадинин өмүр таржымалы менен гана кош катар коюп салыштырып карасак болот.

Улуттук адабиятыбызда эң көрүнүктүү орунду ээлеген калемгерлердин бири болуп Молдо Кылыч Шамыркан уулу эсептелинери бүгүн баарыбыз моюнга алган айныксыз чындык болуп калды. Бирок бул чындыктын өзүнө буйруган бүгүнкү тарыхый ордун табуусу ары оош-кыйыштуу, ары татаал болгону да азыр баарыбызга маалым… Бардык адабий булактарда бир ооздон белгиленгендей болочок акын жети атасынан бери эл башкарган үй-бүлөдө туулган. Атасы Шамыркан Ормон хандын учурандагы сарбагыш уруусунун даңазалуу баатыры Төрөгелдинин тун уулу болгон. Бирок Шамыркан эл башкарууга анча эби жок болуп, өзүнчө жай турмуш өткөргөн адам болуптур. Кылыч да камчы кармап журт башкарган жолго түшпөстөн өзүнчө жай тиричилик менен күн көрүп өтүптүр.

Кылычарипти айылдык Баян деген өзү да чала сабат молдодон тааныйт. Кийинчерээк Чүйгө келип бул жакта бир топ аты чыгып калган Мамбеталы жана Ак Молдо деген адамдардан билимин тереңдетет. Бир аз убакыт Токмоктогу Закир калпадан да сабак алат. Бирок тийип-качып алынган бул сабактар Кылычты өтө эле билимдүү, сабаттуу кылып жибере албайт. Кылыч талыбаган мээнеткечтигинен, өз алдынча окуп, жазып, сабаттуулуктун артынан сая түшкөндүгүнөн улам гана казак, татар тилдеринде чыгуучу гезит, журналдарды окуй турган, өзүнүн жан-дилинен жаралган чыгармаларды өзү кагаз бетине түшүрө турган денгээлге жетишкен.

Бардык эле чыгармачыл инсандардын көркөм туундулары сыяктуу эле Молдо Кылычтын чыгармалары да өз мезгилинин көркөм летописи болуп эсептелинет. Кыргыз адабиятында басмадан мукабаланып чыккан биринчи китеп 1911-жылы Казандан чыккан Молдо Кылычтын «Кысса-и залзала» деген жыйнагы. Ал эми чыгармалары экинчи жолу мурдагы Совет бийлигинин тушунда « Кыргыз билим кемесиесинин эмгеги» катары «СССР калктарынын борбор басма мекемеси» тарабынан 1925-жылы Москвадан «Тамсилдер» деген китепте жарык көрүптүр. Бул жыйнакка «Канаттуу», «Буудайык», «Буудайыктын тою» (кийин бул чыгарма «Бүркүттүн тою» деген аталыш менен басыла баштады - С.Т.) деген туундулар топтоштурулган эле.

Эгерде 1911-жылы жарык көргөн «Кысса-и зилзала» да, 1925-жылы басылып чыккан “Тамсилдер” жыйнагы да араб ариби менен басмадан чыкса, Тазабек Саманчин тарабынан даярдалып 1946-жылы жарык көргөн «Иргелген казалдар» деген китеби, кириллица менен басылган. Чыгаан адабиятчы Тазабек Саманчин бул жыйнакка Молдо Кылычтын эң мыкты деген чыгармаларын топтоштуруп, анан өзү да бул жыйнакка филологиялык илимдин бүгүнкү бийиктигинен караганда да өтө жогору деңгээлде делине турган «Молдо Кылыч Шамыркан уулу Төрөкелдин» деген баш сөз жазган.

Ушинтип эл арасына дурус эле маалымдалынып келе жаткан Молдо Кылычтын чыгармачылыгы 1940- жылдардын соңунан тарта саясий айыптарга чүмбөттөлүп, зыяндуу чыгармалар катары колдонуудан алынып салынып, ал турсун Молдо Кылычтын чыгармачылыгына тиешеси бар адамдар да айыпка тартыла баштады. Арийне, мындай карамүртөз иш аракеттер жөндөн жөн эле жарала калган жок. Бул капсаландуу жорукту ошол кыркынчы жылдардын соңунда, элүүнчү жылдардын баш ченинде мурдагы Советтер Союзунун саясий турмушунда болуп өткөн бир беткей идеологиянын, тоталитардык режимдин табияты айныксыз алып келүүчү кандуу жол-жобонун натыйжасы деп түшүнгөнүбүз оң.

Арийне, кийинки он жылдыктарда канчалык алгылыктуу иш аракеттер жасалбасын баары бир Молдо Кылычтын көркөм мурасы бир ирет жабылган кара чүмбөттүн, тескери жарлыктын туткунунан бошоно албады. Ал турсун бул көркөм мураска кастарын тигишкен карасантайлар тоталитардык режимдин темир чынжырын кандайдыр бир деңгээлде бошотконсуган хрущевдик «жазгы баар» мезгилинин дал өзүндө Молдо Кылычтын чыгармаларын эл арасына жайылтууга тыюу салуу жөнүндө Кыргызстан Коммунистик партиясынын Борбордук Комитетинин атайын токтомунун кабыл алынышына жетишишти. Ал эми бул жорук болсо, улуу акындын көркөм мурасы дагы көп-көп жылдарга чейин саясий абакка алынды деген нерсе эле. Иш жүзүндө да дал ошондой болду. Дээрлик отуз жылга чамалаш биз Молдо Кылычтын чыгармаларын окуп үйрөнүү бактысынан ажырап келдик. Качан гана 1985-жылы апрелде мурдагы СССРде кайра куруу деген процесстин башталышы менен Молдо Кылычтын көркөм мурасын кайрадан эл колуна кайтаруу жөнүндөгү эбактан келе жаткан аруу тилек ишке ашты. Алгач коомчулуктун өтүнүчү боюнча СССР жазуучулар Союзу менен республикабыздын илимпоздорунун өкүлдөрүнөн турган (алар З.С.Кедрина, В.Е.Ковский, Т.Т.Давыдова, Б.О.Орузбаева, К.Асаналиев, С.Жигитов, А.Эркебаев, В.Шаповаловдор эле) атайын комиссия түзүлүп, ал комиссия Молдо Кылыч менен К.Тыныстановдун көркөм мурасын кеңири иликтеп чыгышты да, «Молдо Кылыч менен Касым Тыныстановдун чыгармачылык мурасы жөнүндө» деген жыйынтык пикирин «Кыргызстан маданияты» гезити (1988-жылдын 17-августу) аркылуу калайык-калктын таразасына коюшту.

Мына ошентип улуу акын Молдо Кылычтын чыгармаларынын калың элдин көөнөрбөс көркөм мурасына айлануу жолу ары оош-кыйыштуу, ары азаптуу да болду.

Ырчылар поэзиясынын унутта калган дагы бир улуу өкүлү болуп Алдаш Молдо (Алдаяр Жээнике уулу) эсептелет. Ошол мезгилдеги башка акындардын дээрлик көпчүлүгүнөн айырмаланып Алдаш Молдонун качан жана кайсы жерде жарык дүйнөгө келип, качан жана кай жерде кайтыш болгондугу жөнүндө эки анжы ойго алып келбеген бир топ так маалыматтар бар. Акын жөнүндө жазылган бардык даректерде Алдаш Молдо 1876-жылы жазгы баар учурунда азыркы Жети-Өгүз районунун аймагындагы Жети-Өгүз болушуна караштуу жерде туулгандыгы бир ооздон айтылат. Акындын ата теги жөнүндө Алдаш Молдонун уулу, белгилүү илимпоз жана жазуучу Абдулхай Алдашев мындай маалыматтарды жазат: «Алдаш Молдо 1876-жылы азыркы Жети-Өгүз районунун аймагында малчы букара Жээнике Мадыл уулунун үй-бүлөсүндө төрөлгөн. Анын азанда коюлган аты Алдаяр. Эркелетип жүрүп Алдаш болуп кеткен.» [Абдулхай Алдашев. Алдаш Молдо. // Ала-Тоо.- 1989.- №8. - 104-бет.]

Өкүнүчтүү нерсе, Алдаш Молдонун жазгандары бизге толук жеткен жок. Сүрөткердин отуз жылдан ашуун мезгилге созулган чыгармачылык өмүрүндө жараткан майда ырлары бизге чейин дээрлик бири да жетпеди десек жаңылышпайбыз. Ал эми 1990-жылы жарык көргөн «Мурас» аттуу жыйнактагы ар бири өз алдынча чыгарма катары жарыяланган ырлар, үзүндүлөр жөнүндө өтө этияттык менен сөз кылганыбыз оң. Анткени, бул жыйнактагы майда-майда ырлар, айрым-айрым үзүндүлөр дыкаттап окуп көргөндө, жакшылап изилдеп-иликтей келгенде алардын басымдуу бөлүгү түпкүлүгүндө «Хал заман» жана «Үркүн» поэмаларынын ар кайсы үзүндүлөрү экендиги өзүнөн өзү дайын болот.

Айталы, ошол эскерилип өткөн «Мурас» жыйнагында «1912-жылы болгон бир окуя», «Хал заман» (үзүндү), «1913-1914-жылдарда хуторлор тууралуу» деген ар бири өз алдынча чыгармалар катары берилген көркөм туундулар бар. Ырасында эле булардын ар бири өз-өзүнчө чыгармаларбы? Биздин терең ишенимибизде андай эмес. Бул үч үзүндү бир эле чыгарманын - болгондо да Алдаш Молдонун негизги чыгармаларынын бири «Хал заман» поэмасынын - ар кайсы бөлүкчөлөрү. Аталган үч чыгарма кандайдыр бир биримдикке, ал гана турсун белгилүү бир автордук ойдун баштан аяк ырааттуу өнүгүшүнө да ээ болуп турат. Алдаш Молдонун чыгармаларынын мындан кийинки басылыштарында бул үч чыгарманы жалпы жонунан «Хал заман» деп атап туруп эле «биринчи бап», «экинчи бап», «үчүнчү бап» деп үч бапка бөлүп алып окуп үйрөнгөнүбүз максатка ылайыктуу. Чыгармага мындай мамиле жасоо менен биз, биринчиден, кийинки түзүүчүлөр тарабынан бөлүнүп-жарылып, ал аз келгенсип («1912-жылы болгон окуя», «1913-1914 жылдардан үзүндү» (?), «1913-1914-жылдарда хуторлор тууралуу» деген сыяктуу) көркөм чыгарманын табиятына таптакыр коошпогон, ал гана турсун тил сындырчудай болуп айтууга да олдоксон аталыштардан кутулган болобуз да, экинчиден, Алдаш Молдонун көркөм мурасынын ичинде өзгөчө бир мааниге ээ болуп турган «Хал заман» поэмасын дагы да көзгө толумдуу абалга көтөргөн болобуз. Чыгармага мына ушундай мамиле жасоо өз кезегинде «Хал заман» жөнүндөгү айрым пикирлердин туура эмес экендигин айгинелөөгө да мүмкүнчүлүк берет. Айталы, акындын уулу Абдулхай Алдашев момундай деген пикирин айтат: «Алдаш Молдо…өзүнүн «Хал заман» поэмасын болжол менен 1906-1910-жылдарда жазат». Бирок, чыгармадагы сөздүн жүрүшүнөн көрүнгөндөй, «Хал заман» поэмасында баяндалган окуялар улуу Үркүндүн тим алдыңкы жылдарына чейинки мезгилди өз ичине камтуу менен жогорку пикирдин натууралыгын далилдеп турушат.

Калк казынасына кайрадан келип кошуу менен көркөм кенчибизди дагы да байытып, дагы да толуктап турган таланттардын бири орошон акын Молдо Багыш болуп эсептелет. Молдо Багыштын тирүү кезиндеги өмүр-тагдыры канчалык оош-кыйыштуу, арман-касиреттүү болсо, анын экинчи өмүрүнүн, б.а. адабий мурасынын, калк ичинде калган көркөм казынасынын тагдыры да ошончолук оор, ошончолук татаал болду.

Ырас, өз колу менен жазып калтырган өмүр баяндык маалыматы болбогондон кийин көптөгөн акындардын тагдыр таржымалы сыяктуу эле Молдо Багыш Сарыбай уулунун басып өткөн өмүр жолу жөнүндө да ар кандай ачакей пикирлер айтылып келет. Мисалы, орошон акындын «Абак дептери» деп аталган китебинин аннотациясында: «Колуңуздардагы «Абак дептери» Х1Х кылымдын аягында ХХ кылымдын башында жашаган (1888-1937-жж.) агартуучу жана акын Молдо Багыш Сарыбай уулунун поэтикалык мурасы… Китеп Молдо Багыш Сарыбай уулунун 110 жылдык юбилейине карата алгачкы жолу жарык көрүп жатат» [Молдо Багыш Сарыбай уулу. Абак дептери. (Түзгөн О.Сооронов) – Б.: Акыл, 1998. – 4-бет.] делип баса белгиленсе, ушул эле китепте жазылган «Абак дептерине» алгы сөз» деген кириш сөзүндө Омор Сооронов алгач: «Молдо Багыш Сарыбай уулу 1886-жылы Аксы районуна караштуу (мурдагы Жаңы-Жол) Авлетим айылынын Ой-Алма (Ж.Турдалиевдин кабары боюнча Тегирмен-Сай деген жерде) туулгандыгын» [Омор Сооронов. «Абак дептерине» алгы сөз. – Көрсөтүлгөн китеп, – 21-бет.] айтып келип, бир аздан соң ушул эле кириш сөзүндө окумуштуу кебин мындайча улантат: «Молдо Багыштын аял алганга чейинки мезгилин жашташ курбусу 68 жаштагы Абдисамат Осмон уулу 1957-жылы 16-июнда мындайча баян кылган: «Молдо Багыш экөөбүз тең элек. (Буга караганда акын 1888-же 1889-жылдардын биринде туулушу да мүмкүн)» [Молдо Багыш Сарыбай уулу. Көрсөтүлгөн китеп. –22-бет.]. Ал эми «Кыргызстан-Сорос» фонду тарабынан жарык көргөн «Кыргыз поэзиясынын антологиясынын» 2-томунан орун алган залкар акын жөнүндөгү комментарийде момундай деген маалымат жазылган: «Молдо Багыш Сарыбай уулу 1888-жылы Аксы аймагындагы Авлетим айылында туулуп, үч айлыгында энеден, үч жашында атадан жетим калат». [Кыргыз поэзиясынын антологиясы. 2-том. (Түзүүчүлөр С.Акматбекова, Т.Самудинов, С.Тургунбаев) – Б.: “Кыргызстан-Сорос” Фонду, 2000. – 474-бет].

Бул айтылып-делингендердин кайсынысы чындыкка жакын болушу мүмкүн деген суроо өзүнөн өзү пайда болушу мыйзам ченемдүү көрүнүш. Акындын небереси Малабак Токтоболотов биз менен болгон маегинде акындын туулган күнүнүн 110 жылдыгын белгилеш үчүн гана 1888-жыл деп коюшкандыгын, а чынында көп жашашкан айыл аксакалдарынын, анан да тууган-уруктардын айтуусу боюнча залкар таланттын туулган жылы 1886-жыл экендигин аңгемелеп берди. Бирок ошол эле учурда акын өзү 1932-жыл деп дата колган «Абак дептеринде»:

Кырк төрткө кирген жашымда,

Кыямат түштү башыма, - деп ырдап турат. [Молдо Багыш Сарыбай уулу. Көрсөтүлгөн китеп.-181-бет.] Эгер мындай болчу болсо анда акындын туулган жылы деп 1888-жылды алганыбыз чындыкка жакын болчудай. Канткен менен бул багытта дагы да тактап-тастыктай турган маселе бардай.

Ал эми акындын качан, кайда, кантип көз жумгандыгы жөнүндө анын бир тууган бажасы Рыскул Озокеев минтип эскерет: «Молдо Багыштын аялы менин аялым менен бир тууган болгон, ошондон улам бир тууган болуп катташып калганбыз. Сүргүндөн келгенден кийин да ал Кичи-Акжолдо жашап жүргөн. Кийин ооруп калып Өзбекстандын Көгөй деген жерине көчүп барат. 1937-жылы Кичи-Акжолдо келе жатып Кара-Тыт деген жерге келгенде оорусу күчөп кетип кайтыш болот экен. Ал жердегилер мага кабар кылышканда мен чарбанын төрагасы болуп иштечүмүн. Кыштын күнү эле. Чанага эки ат коштуруп, ал мезгилде жол бүтөлүп калчу, күчтүү аттар менен барып алып келип Авлетимге, элине, урук-туугандарына кабар бердирдим.

Туугандары келип «сөөгүбүздү талаага таштабайбыз, Авлетимге алып кетебиз» дешип калды. Бирок, шарт, мезгил оор эле. Молдо Багыштын сөөгүн өз колум менен жууп Кичи-Акжолго койдук…» (Молдо Багыш Сарыбай уулу. Көрсөтүлгөн китеп. - 243-бет.) Акындын өмүр соңу жөнүндө мындан так, мындан таамай маалымат болушу мүмкүн эмес жана да Молдо Багыштын сөөгүн өз колу менен жууп, өз колу менен жерге берген кишинин айтканына ишенбей коюуга бизде моралдык да, aхлактык да эч бир негиз жок.

Унутта калган жазгыч акындардын бири болуп Боогачы Жакыпбек уулу эсептелет. Бул акын жөнүндө жазгандардын бири «… кайра куруунун, ачык айтып, ак сүйлөөнүн шарапаты тийип, улуттук адабиятыбыз менен маданиятыбыздын залкар өкүлдөрүнүн катарында Боогачы Жакыпбек уулу да эске алынып» [Ибраимов К. Боогачы. – К-те: Боогачы (Үкөй. Секетбай. Күйгөн. Түркүн ырлар. Эскерүүлөр). – Б.; 1994.-3-бет.] жаткандыгын кубануу менен белгилесе, башка бирөөсү «кайра куруунун, айкындыктын шарапаты тийип жатат… Айкындыктын жүзү чайыттай ачылып, сөз эркин канатын жазды. Эми айтууга жол ачык», - деп жазат. [Токтомушев А. Боогачы. – Көрсөтүлгөн китеп. - 84-бет.]

Боогачы бала күнүнөн ырга, күүгө шыктуу болуп, кийинчерээк жаштардын оюн-зоокторунда созолонто ырдап жүрөт да, тез эле эл ичине акын катары аты чыга баштайт. Молдодон окуп кат-сабатын жоёт. Ушул жерде: “Боогачыны жазгыч акындардын катарына кошсок болобу?” - деген мыйзамдуу суроо өзүнөн өзү пайда болот. Мындай учурда шашылыш бүтүм чыгарууга ашыкпасак. Мурдагы эски турмушту, ал учурдагы таланттуу адамдардын тагдырын жакшы билген Эл акыны Абдырасул Токтомушев (улуттук адабиятыбызда ыр менен жазылган экинчи роман болгон “Алтын тоонун” автору) минтип жазат: “Боогачы Нарында Ногойбай деген соодагер сүткордун эшигинде жалданып жүргөндө ара-тородо молдодон окуй коюп, арапча арип таанып салам кат жазганга үйрөнүп, китепти шар окууга жараган экен.” [А.Токтомушев. Боогачы. - Көрсөтүлгөн китеп, 87-бет.] Жазгыч акындарыбыздын дээрлик баарысы - Тоголок Молдо да, Молдо Кылыч да, Алдаш Молдо да - ушинтип айылдык молдолордон кат-сабатын жоюшпады беле... Ал эми Боогачы салдырган жана иштеткен “Усулу жадид” (“Жаңы усул”) мектебинин эң алгачкы окуучуларынын бири Жапар Чолпонбаев минтип жазат: “Боогачы “Кыз жибек”, же “Боз жигитти” окуганда үнү кубулжуп, мукамдуу чыгып, отургандар тим эле эрип калчубуз. Мен болсом Боогачыны туурап окууга ичимен шыбырап жана үйгө барганда көп аракеттенчүмүн.” [Ж.Чолпонбаев. Боогачы.- Көрсөтүлгөн китеп, 116-бет.] Демек, эч тартынбай туруп эле Боогачыны жаза да, шатырата окуй да билген калемгер болгон деп айтсак болот... Эми жогорудагы суроону башкача өңүттөн коюп көрөлү: “Боогачы жазгыч акын эмес” дегендердин кандай далилдери, кандай аргументтери бар?” Албетте, бул суроого: “Боогачы күйгөн, секетбай ырларын ырдаган”, “Боогачы эл алдында төгүп ырдаган”,- деген сыяктуу күңк-мыңк сөздөрдөн башка жогорудагы Эл акыны А.Токтомушевдин, акындын өз мектебинен окуган Ж.Чолпонбаевдин жазгандарындай далилдүү, аргументтүү жооп болушу мүмкүн эмес. Ашыктык ырлардын эң сонун үлгүлөрүн жазгыч акындардын дээрлик баарысы эле жаратышкан. Молдо Нияздын “Кымчабели”, Тоголок Молдонун “Үрпүканы”, Молдо Багыштын “Сабирканы” ашыктык ырларынын классикалык үлгүлөрүнөн экендиги жогоруда айтылды. Ал эми эл алдында сабалатып ырдоо жагынан жазгыч акындардын дээрлик баарысы өтө чоң таланттар болушкандыгын алардын айтыш ырлары эле эң сонун далилдеп турат. Демек, залкар акын Боогачыны эч тартынбастан туруп эле жазгыч акындардын катарына кошконубуз адабият алдындагы адил иш болмокчу.

Таң калычтуу нерсе: Боогачы Жакыпбек уулунун ашыктык ырлары топтоштурулган чакан-чакан эки китеби совет мамлекетинин тээ таң заарында – бири 1925-жылы, экинчиси 1927-жылы – эле жарык көргөнүнө карабастан кийин эмнегедир темир сандыктын түбүнө ташталып, жалпы журт тарабынан окулбай, илимкөйлөр тарабынан изилденбей калгандыгында. Калемгердин чыгармаларынын мындай тагдырга туш болушуна анын өзүнүн пенделик тагдырынын тийгизген таасири көбүрөөк окшобойбу.

Боогачы Жакыпбек уулунун өмүр-тагдыры жөнүндө ар түрдүү ачакей пикирлер айтылып келет. Айрым бирөөлөр «1935-жылы 69 жашында дүйнөдөн кайтты» [Боогачы (Үкөй. Секетбай. Күйгөн. Түркүн ырлар. Эскерүүлөр). – Б.; 1994. - 98-бет.] деп жазышса, кээ бирөөлөр «Боогачы болжол менен айылдаш карыялардын айтуусуна караганда 1866-жылы азыркы Ат-Башы районундагы Ак-Муз айылы, мурунку Шаркыратма болушунда туулган, уруусу моңолдор, 1939-жылы 73 жашында дүйнөдөн кайтты» [Чолпонбаев Ж. Боогачы. – К-те: Боогачы (Үкөй. Секетбай. Күйгөн. Түркүн ырлар. Эскерүүлөр) – Б.; 1994. 109-бет.], - деп баяндашат.

1916-жылкы улуу Үркүндүн алдында эл Боогачынын калыс сүйлөп, түз жүргөндүгүн, калк ичиндеги аброюн жана да кат-сабаты жоюлган билимдүүлүгүн сыйлашып өздөрүнүн Шаркыратма болушуна болуш кылып шайлап алышат. Ал эми Октябрь революциясынан кийин да эл менен чогуу болуп, 1920-21-окуу жылында өз айылынын элин уюштуруп мурдагы мектепти кайрадан оңдойт.

Мына ошентип, Боогачы ар качан – азыркынын тили менен айтканда – коомдук турмуштун кайнаган жеринде болуп, жаштардын кат-сабаты жоюлуп, көздөрү ачылышы үчүн, эл турмушунун оңолушу үчүн жан үрөп жашап келди. Бирок, 1920-жылдардын соңунда большевиктик бийликтин карасур булуту төбөсүндө айланып, «мурдагы болуш» катары саясий айып тагылып, Оренбург облусуна сүргүнгө айдалды. Каңырыкты түтөткөн бул окуя 1929-жылы 29-февралда болду.

Унутулган таланттардын көрүнүктүү өкүлдөрү болуп Талып Молдо, Үмөт Молдо, Молдо Аширлер эсептелишет. Көл кылаасында Жети-Өгүздүн Чырак айылынын аймагында 1855-жылы туулуп, анан элди отурукташтыра бул айылды негиздеген, мектеп куруп, көп иштерди бүтүрө 1949-жылы кайтыш болгон Талып Молдо чынында эле өз мезгилинин энциклопедиялык масштабдагы билимкөй адамы болуптур. “Түрк, татар, араб, фарси тилиндеги китептерди Стамбул, Баку, Петерберг шаарларынан заказ менен алдырып окуп, кайра өткөрүп турганы... 14 миң 700 китеп оукдум дечү экен... Кай бир китептери, карталары кийинки күнгө чейин Пржевальскидеги педагогикалык институтунун биология факультетинде, Чырак орто мектебинде айрыкча айбанаттардын классификациясын окутууда мугалимдер тарабынан пайдаланылып келгендиги” [Кенжебай Акмат уулу. Талып Байболот уулу. - К-те: Кыргыздар. Санжыра, тарых, мурас, салт. (Түз. К.Жусупов) - Б.: Кыргызстан, 1993. - 558-бет.] эле бул адамдагы терең билимден, зор эрудициядан кабар берип турат. Албетте, Талып Молдонун мурасы бизге толук келип жеткен жок.

Талас жергесинде туулуп өскөн Үмөт Молдо да өз мезгилинин өтө билимкөй адамы болуптур. Кыргыздын тарыхын, т.а. келип чыгыш таржымалын изилдөөгө бел байлашы, анан түрдүү китептерди окуп, акыры “1903-жылында Мачын деген бир кишиден кабар таап, Ош шаарында Сулайман алейхиссаламдын вазири Асиби ибни Бурсионун кумясында (китепканасында) бүтүн аалам калкынын айрыма санжырасы бар деген сөз менен Ошко бардым”,- деп жазганы эле бул адамдын илим артынан түшкөн нукура зиялы экендигинен толук кабар берип турат. Ал эми көркөм чыгармалары болсо өзүнчө сөзгө татырлык мурас болуп эсептелет.

Молдо Аширдин өткөн большевиктик заманда жарык көрүүсү түшкө да кирбеген “Азирети эшен пирибиз” деген диний-мистикалык поэмасы улуттук адабиятыбыз үчүн өзүнчө бир көрүнүш. Кетмен-Төбөнүн Үч-Терегинде жарык дүйнөгө келген, шарият менен тарикат илимине каныккан акылгөй калемгердин өмүр, тагдыры жөнүндө изилдөөчүлөр да азырга чейин жеткиликтүү маалыматтарды топтошо элек. “Ашир Молдонун Үч-Теректин каеринен, кайсыл уруудан чыкканы, теги-түгү ким болгондугу” [Мамат Болот. Молдо Ашир жөнүндө. - К-те: Молдо Ашир. Азирети эшен пирибиз. Диний-мистикалык дастан. Б.: Бийиктик, 2005.- 147-бет.] тактала элек болсо да, анын табылып, колубузга тийген диний-мистикалык поэмасы эле акындын талант, дареметинен толук кабар бере алат.

Диссертациянын **экинчи главасы “Унутулган жазгыч акындардын чыгармаларынын тематикалык көп түрдүүлүгү”** деп аталып, төрт параграфка бөлүнүп берилген. **1-параграф “Ата Журт, мекенчилдик, аккан суу темалары көрсөтүлгөн акындардын чыгармаларында”** деп аталат. Унутулган жазгыч акындарыбыздын көркөм мурастарынын ичинде, албетте, Ата Журтубуздун кан-жаныбыз менен бир бүткөн ыйыктыгы, эч бир жерге окшобогон ажайып кооздугу, жанга кубат берген касиети даңазаланган чыгармалар өтө арбын. Арийне, бул мыйзамченемдүү көрүнүш.

Молдо Нияздын чыгармаларына бир эле көз жүгүртүп чыккан адам ырчынын кыргыз жеринин кыйырын бүт кыдырып чыккан, ал гана эмес бүгүнкү түшүнүк менен айтканда коңшулаш элдердин ата конуштарынан бери жетик билген адам болгондугун ачык көрөт. Молдо Нияздын мындай жер кыдыруусу жөн гана көңүл ачып саякат жасоо эмес көргөнүн көкүрөккө бек тутуп, анан ошол туз таткан жерлердин ар биринин өзгөчө сапат-белгилерин дилде сактап, натыйжада, баарысын шурудай тизип санатка салуу болгон.

Ата Журтубуздун чар тарабын ырга кошкон чыгармаларында Молдо Нияз ыгын таап өзүнүн жеке инсандык тагдырына мүнөздүү окуяларды да кошуп ырдап кеткен. Дегеле, кайсы жанрда болбосун автобиографиялык мүнөздөгү окуяларды ыктуу баяндап кетүү байыртадан бери Күнчыгыш поэзиясындагы эң эле мүнөздүү көрүнүштөрдүн бири. Мунун классикалык мисалы катары чылкый падышалардын, жомоктогудай баатырлардын баяны жазылган окуя тариздүү «Шах-намэде» да улуу Фирдоуси өзүнүн керт башына байланыштуу окуяларды (уулунун өлүмү жөнүндөгү окуянын берилиши ж.б.) ыктуу пайдалангандыгын көрсөтүп кетсек болот. Ал эми Молдо Нияз өз мезгилинин өзгөчө сабаттуу адамы болгондуктан Күнчыгыш поэзиясынын улуу дөөлөттөрү ырчы үчүн чоң чыгармачылык булак болгон.

Залкар талант Молдо Кылычтын көркөм мурасынын ичинде да кыргыз жергесинин табиятын өтө билгичтик менен ырга салган «Керме -Тоо», «Чүй баяны» жана «Жинди суу» деген үч чыгармасы бар. «Керме - Тоодо» акын кыргыз жеринин бүт кыйырын кепке тартуу менен жергебиздин өзүнө гана мүнөздүү, өзүнө гана тиешелүү өзгөчө бир картинасын жаратат. Керме - Тоо акындын терең ишениминде кыргыз жери деген түшүнүктү билдирет.

Молдо Кылычтын Ата Журтубуздун көз жоосун алган көркү тууралуу, андагы зор социалдык-саясий маселелерди козгогон чыгармаларынын бири болуп, албетте, «Чүй баяны» эсептелинет. Мындан биз кыргыз жергесине орной баштаган жаңыча мамилелерди элеттик адамдын көзү менен байкап көрө баштайбыз. «Орус деген журт» келип «болуш коюп, бий шайлаган» заман башталганын, «айыл конуп илгери, жылкы салчу жерге»

Эми калаа орноду,

Баш-аягы базардын,

Ат чабымдай болжолу, - делип [Молдо Кылыч. Казалдар.-Ф.: Адабият, 1991. - 71-бет] кепке алынат. Бул базарда болсо

Жалгыз адам жаны жок,

Мындан башка сонундан –

Самагандын баары бар. [Көрсөтүлгөн адабият,73-бет.]

Кылымдар бою алака-мамиленин таптакыр башкача формасы менен турмуш кечирип келген элдин жашоо ыңгайы дал ушул базар курулган мезгилден тартып жаңыча нукка түшүп, жаңы багытта өнүгө баштагандыгын, кыргыз жерине минтип баш-аягы ат чабымдай базардын курулушу атпай журттун жашоосун өзгөрткөндүгүн Молдо Кылыч өтө кылдаттык менен жеткилең баяндап берет. Арийне, кыргыз жашоо-ыңгайынын мындай багытка түшүүсү өзүнөн өзү эле боло койбогондугу поэманын башталышындагы орустардын, төрөдөй болгон «каколдордун» турмуш-тиричилигинин сүрөттөлүшү менен тымызын туюндурулуп, кыргыздардын турмушунун өзгөрүүсүнүн түпкү себеби каймана түрдө болсо да маалым болуп турат. Эл турмушун, адамдар ортосундагы алаканы, карым-катыш мамилени түп тамырынан бери өзгөрткөн бул кубулушту Молдо Кылыч бир нече ирет «базар деген жаныбар» деп атайт. Ал эми «базар деген жаныбар» эл турмушунун барометри экендигин эске алчу болсок анда ХIХ кылымдын соңу ХХ кылымдын тим башы ченде кыргыз базарындагы баа Молдо Кылычтын баяндоосунда төмөндөгүдөй көрсөтүлөт:

Канча жакшы аттарды,

Тандамалын аларсың,

Салып берсең колуна,

Жыйырма сом акчаны. [Көрсөтүлгөнадабият,74-бет]

Бир тыйынга экиден

Алмалардын сарысы.

Арабада коону,

Алты тыйын, беш тыйын

Дарбызынын жоону. [Көрсөтүлгөн адабият,76-бет]

Арийне, мындай баяндоолор адабий факт катары гана эмес эл тарыхынын белгилүү бир мерчеминдеги социалдык-экономикалык абалды үйрөнүп-билүүдө да зор мааниге ээ болуп турат.

Мына ошентип, кыргыз эли өнүгүүнүн жаңы тарыхый тилкесине түшкөндүгү, бул өнүгүүнүн оош-кыйыштуу жагдай-шарттары поэманын негизги сюжеттик өзөгүн түзүп турат. Поэманын экинчи бир ийгиликтүү жагы болуп «Кең Чүй ата жаныбардын» мол байлыгын, түркүн түс табияты менен эриш-аркак келген токчулуктун мекени экендигин төгөрөгүн төп келиштире ачып бергендиги эсептелинет.

Дегеле Молдо Кылычтын бул «Чүй баяны» дастаны улуттук адабиятыбыздагы туулган жер жана анын ажайып көркү менен керемет сыры жөнүндөгү эң мыкты чыгармалардын бири болуп саналат.

Ата Журтубуз жөнүндө мыкты чыгармалардын бирин жараткан акын болуп Алдаш Молдо эсептелет. Алдаш Молдонун көркөм мурасы жөнүндө кеп кылганыбызда анын «Көл баяны» деп аталган татынакай ыры туралуу да айтып кеттик эле. Ырасында эле бул чыгарма туулган жердин ажайып кооздугун, анын жанга жагымдуу касиетин өзгөчө бир уулдук сезим, бөтөнчө бир акындык ышкы менен ырга кошкон көркөм туунду. Ушул жерде адилеттик үчүн айта кетчү нерсе: Алдаш Молдонун «Көл баянын» бир сыйра окуп чыкканда эле ким-кимдин болбосун акыл-оюна дароо эле Молдо Кылычтын жогоруда сөзгөалынган «Чүй баяны» поэмасы кылт этет. Бул ой тек гана эки чыгарманын аталыштарынын окшоштугунан эмес алардага көркөм чагылдыруу обьектисине карата болгон автордук мамилелердин жакындыгынан, баяндоо ыкмаларынын көп жагынан окшоштугунан улам келет. «Чүй баянындагыдай» эле Алдаш Молдонун «Көл баянында» да «Эликтери инектей // балтырканы билектей» деген, же болбосо:

Коёндору козудай,

Бүлдүркөнү баштыктай,

Карагаты күбүлөт

Күзгү бышкан аштыктай, - деген (Алдаш Молдо. Көл баяны. - К-те: Мурас. Түз. М.Абдылдаев. Ф.: Кыргызстан. - 220-бет), саптарды жорлуктурабыз. Бирок бул окшоштук, баяндоонун мындай жакындыгы эки акындын бирин бири тууроосунан улам эмес, алардын чыгармачылыгы башат алган элдик фольклордун эстетикасынан келип чыккандагынын да адилеттүүлүк үчүн айта кеткенибиз оң. Мына ушул жагдайды эч качан эстен чыгарбаганыбыз эп.

Ал эми Алдаш Молдонун Ысык-Көл жөнүндөгү бул ыры Ата Журт жөнүндөгү түшүнүгүбүздүн символуна айланган Көлүбүздүн өзүнө гана мүнөздүү өзгөчөлүктөрүн, анын башка жерге окшобогон касиетин ары элестүү, ары көркөм баяндап берет. Алдаш Молдонун сүрөттөөсүндө

Касиеттүү Ысык-Көл,

Орто жери ойгондой.

Көрбөгөн жан бир көрсө,

Көңүлү карк тойгондой.

Тегереги тептегиз

Теги сонун жер экен

Сепил кылып койгондой. [Көрсөтүлгөн адабият, 220-бет]

Бул Ысык-Көлдүн жалпы көрүнүшү. Сырткы сүрөттөлүшү. Ал эми «Бөөдө жаман арыкты // Буудайдан мурун көтөргөн», «Алсыз жаман арыкты // Арпадан мурун көтөргөн» касиети акын тарабынан өтө ишенимдүү сүрөттөлөт. Ысык-Көл ар бир адамдын дене-боюн сергитип, ага кубат берүүчү ыйык жер, дегеле кыргыз баласынын турмушу менен өмүрүнүн ажырагыс бир бөлүгү. Ырдагы башкы идея дал ушундай. Алдаш Молдонун бул ырын окуган соң Ысык-Көлүбүздүн касиетине андан бетер дилибиз муюп, анын сулуулугуна андан бетер кумарыбыз артып, көлүбүзгө болгон сыймыктануу сезимибиз андан бетер жан дүйнөбүздү жалындатат. Ал эми окуган адамга мынчалык таасир бере ала турган мындай төгөрөгү төп келген чыгарманы жаратуу ар бир эле акындын колунан келе бербейт. Ушул өңүттөн алып караганда «Көл баяны» Алдаш Молдонун көркөм талантынын өзгөчө бир бийиктигине күбө өтүп турат.

Залкар акын Молдо Багыштын көркөм мурасынын ичинде да Ата Журтубуз, анын көз жоосун алган сулуулугу жөнүндө «Ала-Тоонун бүркүттөрү» деген татынакай ыры бар. Мында Ала-Тоолук «асман падышалары» сексендей түргө бөлүнөөрүн, аларды «баласындай барктаган» мүнүшкөрлөрдү айтып келип, анан бул «асман падышаларынын» кайсы түрлөрү Аксы жерин жердей тургандыгын, болгондо да алардын кайсынысы Аксынын кай жеринде болоорун эң сонун кылып ары көркөм, ары жеткиликтүү ырга кошот. Айрыкча бул бүркүттөрдүн ар бирине берилген Молдо Багыш акындын мүнөздөмөсү эч кимди кош көңүл калтырбайт.

Унутулган жазгыч акындардын көркөм мурастарынын ичинде туулган жердин көркү менен бирге Ата Журтубузда болуп өткөн, калың эл баштан кечирген окуялар да ары терең, ары ар тарптуу, ары көркөм баяндалгандыгына күбө болобуз. Алар ар качан эл башына түшкөн өзгөчө бир маанилүү окуялардын көркөм полотносун түзүүнү биринчи сапка коюп келген сүрөткерлер болушуптур. Ошол XIX кылымдагы урунттуу окуялар, кылым башында кыргыз жеринде болуп өткөн азаптуу зилзала, ага удаалаш калк башына түшкөн 1916-жылкы улуттук-боштондук кыймылы ж.б. окуялар Ата Журтубуздун, андагы жамы журттун тагдыры менен тыкыс байланышта, бекем эриш-аркакта сүрөттөлүп берилет.

Залкар акындар Молдо Кылычтын «Зилзала», Алдаш Молдонун «Үркүн», «Ормон-Балбай» поэмасы бул айтылган ойдун эң сонун күбөсү болуп эсептелет.

Унутулган жазгыч акындарыбыз Ата Журтубуздун кооздугу, анда болуп өткөн урунттуу окуялар менен бирге анда жашап өмүр кечирген уулдарынын да чыныгы мекенчилдик туйгуларын, туулган жер, киндик кан тамган ата конуш үчүн болгон чыныгы уулдук сезимдерин да ырга кошушкан. Айталы, Молдо Нияз ар кыл темадагы чыгармаларды бир топ көп жазган акындардын бири. Алардын эң көрүнүктүүсү болуп, албетте, Алымкул аталык жөнүндөгү баян эсептелинет. Дегеле кыргыз жергесинин Орусия империясынын кол алдына өтүшү өтө карама-каршылыктуу, өтө трагедиялуу болгондугу улам күн өткөн сайын айдан ачык болуп бара жатат. Кокон хандыгынын башкы увазири Алымкул аталык дал ушул өтө урунттуу учурда жашап, дал ушул учурда элибизге кызмат өтөп кеткен инсан. Молдо Нияз Алымкул аталыктын өмүр баянына баштан-аяк толук токтолуп олтурбайт, тек гана башкы увазирдин өмүрүндөгү эң бурулуш учурду, тагыраак айтканда, Олуя-Ата, Чымкенди империянын аскери келип камаганда «он эки миң топ алып, замбирекчини мол алып»,

Жети баш кафир орусту

Жер менен жексен кылам деп – «алды-кийин карабай» Алымкул аталыктын казатка аттангандыгын, чыныгы атуулдук ариетин, Ата Журттун эркиндиги үчүн башын канжыгага байлаган мекенчилдик сезимин, бул биринчи согуштун кандуу жүрүшүн баяндап берет.

Дегеле, Молдо Нияз өзүнүн даңазалуу замандаштары, алардын атуулдук ариети, мекенчилдик сезимдери жөнүндө мүмкүн болушунча кеңири баяндап берүүгө умтулган ырчылардын бири. Алардын катарында даңазалуу Курманжан датка, Кетмен-Төбөнүн айтылуу манабы Дыйканбай жана да Көруулу, Мырзабайлар кошок түрүндө көрсөтүлгөн. Бирок окурман булардын ар бири жөнүндө Молдо Нияз сүрөткер катары жеткиликтүү эле баяндап бергендигине күбө болот. Булардан сырткары Азим датка (бир жерде миң башы), Субанкул менен Тайыр, Мырзакул менен Ташбек сыяктуу өз мезгилинин эң таасирдүү адамдарынын кабарын угабыз Молдо Нияз ырчыдан. Ушул жерде академик Аскар Какеевдин: «.......өткөн мезгилдин инсандарына баа берүүдө улуу Молдо Нияз жазып кеткен адамдардын өмүр баяндарын изилдеп, тактап, керек болсо анын «Санат дигарасттарын» негизги булак катарында кабыл алып тарыхый иликтөөлөрдү жүргүзгөнгө не жетсин»,– деген [Какеев А. Атын атаса куту сүйүнөт. // Кыргыз Туусу, 1993. – 12-октябрь.] жүйөөлүү пикирин да бир жолу эстей кеткенибиз оң.

Ырчылар поэзиясынын дээрлик бардык залкар өкүлдөрү сыяктуу эле Молдо Багыш да өз учурунун урунттуу окуялары, ал окуяларга тике жана кыйыр катышы бар адамдар, алардын мекенчилдик сезим-туйгулары жөнүндө жаамы журтка жарыя сала ырдап өтүптүр. Молдо Багыш даңаза кылган адамдардын ичинде Токтогул, Ниязалы, Жеңижок, Барпы сыяктуу өзү менен өнөрлөш, өзү менен санаалаш талант ээлеринен тартып ошол өзү туулуп өскөн Аксы аймагындагы эл үчүн алгылыктуу эмгек жасашкан Асанбек, Алишер тариздүү инсандар жана да катардагы айыл аксакалдарына, карапайым жердештерине чейинки кишилер бар.

Унутулган жазгыч акындар Ата Журтубуз, анда болуп өткөн урунттуу окуялар, Ата Журтту мекендеген уулдардын атуулдук ариети тууралуу эң сонун чыгармаларды жазуу менен бирге ырчылар поэзиясындагы түбөлүктүү темалардын бири болгон **аккан суу** **темасына** да кайрылышыптыр. Ырчылар поэзиясынын бардык ири өкүлдөрү сыяктуу эле Молдо Кылыч дал ушул суу темасына кайрылып, атайын өзүнчө чыгарма жараткан. Ал жогоруда көрсөтүлүп кеткен «Жинди суу» деген көркөм туундусу. Эгерде Токтогул, Барпы, Жеңижок, Калык ж.б. улуу ырчылар аккан суунун бул он сегиз миң ааламга өмүр берип турган жаратуучулук күчүн ырга кошушса, алардан кескин айырмаланып Молдо Кылыч «Тунук агып жабалжап, // Кирбегенде нурдай суунун» дал ошол ак мөңгү эрип, буркан-шаркан түшүп тургандагы албуут абалын баяндап берет:

Тоо жаңырып таш агып,

Күлдүрөгөн сүрдүү суу.

Чалмаланып, сурданып

Ылайланган кирдүү суу, [Молдо Кылыч. Казалдар. - Ф.: Адабият, 1991. - 68-бет] экендигин айтат. Анан да, атайын белгилей кетүүчү нерсе, Молдо Кылыч жинди сууга кудум жандуу нерсе тариздүү мамиле жасап, аны канкор жырткычка теңейт. («Уяты жок жинди суу, // Канга тойбос бөрүсүң».) Айта кетчү дагы бир нерсе – эгерде аккан суу темасында ыр жаратышкан жогоруда саналып өткөн ырчылар бул теманы жалпы адамзаттык чен-өлчөмдөн туруп ырга салышса, Молдо Кылычтын «Жинди суусунда» индивидуалдык башталыш, жинди суу менен жеке адамдын – бул жерде ошол жинди сууга агып кете жаздаган лирикалык каармандын – ортосундагы мамиле-байланыш алдыңкы сапта, жетектөөчү орунда турат. Молдо Кылычтын «Жинди суусундагы» сууга карата болгон кара боёктордун адаттан сырт коюулугу, сууну тирүүлүктүн булагы катарында эмес, тескерисинче, кыйраткыч кара күч катары сүрөттөөнүн негизги сыры дал ушул урунттуу өзгөчөлүккө камтылган.

Диссертациянын **экинчи главасынын 2-параграфы «Унутулган жазгыч акындардын философиялык, адеп-актык темасындагы чыгармаларынын бөтөнчөлүктөрү»** деп аталат.

Курчап турган айлана чөйрөнү аң-сезимдүү түрдө туюнуп түшүнүү адам баласы эмгек менен шугулдана баштаган эзелки заманда эле башталган. Сырткы дүйнөнү, өзүнүн өмүр тагдырын акыл-эс менен түшүнө билүү жана аны көркөм сөздүн күчү менен образдуу чагылдыруу аркылуу адам уулу сырткы дүйнөнү жана өзүнүн жан дүйнөсүн жаңыча туюнуп, жаңыча көрө баштаган десек болот. Унутулган жазгыч акындардын өмүр менен өлүм, жаштык менен карылык, айкөлдүк менен арампөштүк, ак ниеттик менен карөзгөйлүк, адептүүлүк менен наадандык, жоомарттык менен сараңдык сыяктуу төбөлүктүү проблемалырдын тегерегинде философиялык өңүттөн жасалган ой жүгүртүүлөрү улам кийинки муун үчүн чыныгы адабий-фалсафалык кенч, көөнөргүс көркөм-эстетикалык байлык болуп калды. Бул айтылган ойдун аныктыгына биз аталган акындардын калтырган адабий мурастарына кайрылган учурда өзгөчө ынанабыз. Кеп оролун Молдо Нияздан баштаганыбыз оң.

Молдо Нияздын биринчи жана экинчи табылган колкитептерин ачканда эле өлүмдүн суук ырайы жөнүндөгү жүрөк-жүлүнгө жетерлик деңгээлде айтылган ойлорго күбө болобуз. Албетте, бул айтылган ойдон улам Молдо Нияз таптакыр эле пессимисттик маанайдагы чыгармаларды жаратып, караңгы тиги дүйнөнүн ырчысы болгон экен дегендей тыянак чыгарылбаш керек. О дүйнө жөнүндө айтуу менен улуу төкмө тирүүлүктүн баркына жете билүүгө үндөп жатканын унутпасак. Ошол эле учурда Молдо Нияз бу дүйнөнүн бүткүл лаззатын ачып берген, жашоонун ыракатын баардык ажайып кооздугу менен көрсөтө алган да сүрөткер болгон.

Даанышман акын Нурмолдонун көркөм мурасынын ичинде да жашоо, турмуш, өмүр, өлүм жөнүндөгү ырлар арбын. Бул багытта акындын «Болбосо», «Ойлончу», «Насип буйрук», «Өмүр жана өлүм» деген сыяктуу бир катар ырлары бар. Булардын дээрлик баарысы тең философиялык маани-маңызга да ээ болуп турушат. Мындай ырларында акын алмустактан бери келаткан «жакшы деген эмне?», «жаман деген эмне?» деген сыяктуу адеп-актык проблеманы кырынан коёт да, ал соболго мүмкүн болушунча өз дүйнөкабылдоосунун чен-өлчөмүнөн туруп жооп издейт. «Болбосо» деген ырын акын «чү» дегенде эле :

Эмне жакшы, не жаман?

– деп дал ушул маселе менен баштайт. Андан ары элдик санат-насыят ырларынын үлгүсү менен ар бир сапта турмуштан алынган, терең маани сыйдырылган ойлорду айтып жүрүп олтурат. Нурмолдонун терең ишениминде ар бир адам бир нерсени туу тутуп, бир нерсеге сыйынып жашоосу кажет. Ал эми акындын «Ойлончу» деген ыры да дал ушул түбөлүктүү маселелердин тегерегинде ой калчаганы менен көңүлдө калат.

Нурмолдонун эң сонун чыгармаларынын бири тике эле «Өмүр жана өлүм» деп аталат.

Молдо Багыштын өмүр, өлүм жөнүндөгү ырларындагы автордук ой акындын өзүнө гана тиешелүү өзгөчөлүктөр менен көркөм чечмелене ырга кошулгандыгын көрсөтүп кетер элек. Орошон ырчы маселени минтип тике кабыргасынан коюп, акындык оюн момундайча ачык билдирет: Конок болбой өмүргө,

Кожоюн болуп калгының. [Молдо Багыш. Абак дептери. (Түз. О.Сооронов.) - Б.: Акыл, 1998. - 230-бет.]

Ошол эле учурда ар бир пенде өзгөлөрдү өлүмтүк туурабай өз алдынча жашап, башкаларага окшобой өзгөчөлүү өмүр кечирип өтүүсү керектигин да ар качандан бир качан кайра-кайра ырга кошуп олтурат. Ырас, Молдо Багыш турмушту жасалма шөкөттөбөгөн, бул өмүрдүн агы менен карасы ар качан катар жүрөрүн жаап-жашырбастан ачык-айкын ырга кошкон нукура чынчыл сүрөткер. Ошондуктан бул жашоого келген ар бир пенденин башында өлүм ак экендигин бир саамга да жадынан чыгарбайт.

Адеп-актык (нравалуулук) темасы да унутулган жазгыч акындарыбыздын чыгармачылыктарында өзгөчө орунда турат. Иликтөөгө алынып жаткан акындардын дээрлик баарысы бул темада эң сонун чыгармаларды жаратышкан. Айтылган ойдун айныксыз далили катары биз алардын санат-насыят ырларындагы бул темадагы эң сонун түрмөктөрдү жана да Молдо Кылычтын «Кыз-жигит», «Алдамчы», «Кол казал» деген чыгармаларын көрсөтүп кетмекчибиз.

**Экинчи главанын 3- параграфы «Унутулган жазгыч акындардын замана темасындагы чыгармалары»** деп аталат. Акындар поэзиясынын дээрлик барысы замана жөнүндө ар түрдүү жагдайда ырдап өтүшүптүр. Өз мезгили, келер заман, анын нарк-насили тууралуу эл алдына чыгып ырдаган ырларында да, эки-үч ырчы болуп топ жарышка түшкөн айтыштарында да дамамат кеп салып жүрүп олтурушуптур. Унутулган жазгыч акындардын бул багыттагы ырлары баштан-аяк толук бойдон өзүбүздүн Калыгул, Арстанбек, казактардын Букар жырау, Дуулат Бабатай уулу, Шортаңбай Канай уулу, Мурат Мөңкө уулу, Кердери (Аубакир) Бораңкул уулу сыяктуу акындарынын замана жөнүндөгү чыгармалары менен үндөшүп турат. Өзүбүздүн да, казактардын да аталган акындарынын дээрлик баарысынын замана темасындагы чыгармалары тикеден тике орус империясынын оторчулук саясаты, дегеле орустар жөнүндөгү ойлор, ачык эле айтып коюш керек, кээде өтө ачуу айтылган ойлор менен коштолуп жүрүп олтурат.

Бул жагынан алганда Молдо Нияздын көркөм мурасындагы орус баскынчылары жөнүндөгү айткандары, чыгарган тыянак пикирлери өзгөчө бөлүнүп көрүнүп турат. Молдо Нияз орус империясынын баскынчылык саясатына бүт дили менен каршы турган. Анын мындай келишпес тыянактарына орустарга башка диндин өкүлү (бутпарас) катары мамиле жасоосу да өз таасирин тийгизбей койгон эмес. Кыргыздардын Орусияга кошулгандагы турмушу муң - кайгы менен гана коштолуп жүрүп олтурууда, улуттун эң мыкты уулдары империянын жасоолдору тарабынан аёосуз жок кылынып жатууда деп эсептеген Молдо Нияз бул маселени ар качан каңырыгы түтөп ырга кошкон.

Молдо Нияздын мындай санаттары менен кандайдыр бир полемикалык маанайда жазылган Нурмолдонун да орустар жөнүндө чыгармасы бар. Акындын орустар жөнүндөгү ал чыгармасы болуп өзүнүн атактуу замандаш акыны, калемдеши Молдо Нияз жөнүндөгү ыр саптары эсептелинет. Молдо Ниязга багышталган ырда «болуш» («волость», «волостной») болуп жашай баштаган учур кепке тартылат.

Ошентсе да оруска

Асылбагын болушка, - деп эскертет жашы улуу калемдешине. Кокус бир нерсе болуп чырга кабылып Молдо Нияз Сибирге айдалып кетпесин, эл-журттун көөнү оорубасын деген ойду айтып келип сак, этият болуп жашоону сунуш кылат. Ошол эле учурда акында үмүт шооласын өчүрбөгөн бир тилек бар. Ал - орустарды да

Убак келер тоорушка.

Ушинтип, «колунда тез атар мылтыгы бар», «замбиреги дүңгүрөгөн», «көзү көргөндү куткарбай терген» орустарды тооруй чалыштан акын үмүтүн үзбөйт.

Бирок канткен менен орустар, алар менен болгон алака-катыштын зарылдыгы, элдин келечеги үчүн Ак Падыша менен болгон мамиленин оң, туура жолдо болушунун өтө керектиги Нурмолдонун кийинчерээк окурмандарга сунуш кылынган «Кыргыз поэзиясынын антологиясынын» 1-томунда жарык көргөн ырларынан ачык-айкын байкалат. Бул ыр түрмөктөрүндө даанышман акын өткөн ХХ кылымдын башындагы биринчи дүйнөлүк согуш, орус империясынын карамагына кирип калган чет жакадагы элдердин өкүлдөрүнөн тыл жумуштарына чакыруу жөнүндөгү Николоай II нин 1916-жылкы 25-июндагы жарлыгынан кийинки ал-абал жөнүндө кеп салат. Ыйманыбызды кепил тутуп моюнга алып коюучу нерсе ушул - эгерде тарыхтын өнүгүш агымын даана сезе алган, падышанын жарлыгынын түпкү маңызын тереңден аңдай алган жана да ошол көөдөндөгү туюмун, көкүрөктөгү оюн жаамы журтка жеткире алган Нурмолдого окшогон даанышман адамдар дагы да көбүрөөк болгондо элибиз 1916-жылкы кандуу окуяга туш болбойт беле деген ойго келебиз.

Дегеле Нурмолдонун орус-кыргыз алака-катышы жөнүндөгү ырлар түрмөктөрү акындар поэзиясынын көптөгөн өкүлдөрүнүн чыгармаларынан дал ушул мезгилдин күрөө тамырын таамай кармай билгени менен өзгөчө айырмаланып турат. Акындын бул багыттагы ырларынын дал ушул өзгөчөлүү сапат-белгилерин эске алуу менен белгилүү адабиятчы, академик Абдыганы Эркебаев минтип жазат: «…Нурмолдонун кээ бир чыгармалары тарыхый көз карашынын тактыгы жана таамайлыгы, келечек турмушту көрө билүүсү менен таң калтырат. Мисалы, Молдо Нияздан, ХIХ-ХХ кылымдын башындагы башка кыргыз акындарынан айырмаланып Нурмолдо ошол учурдун өзгөчө бир чиеленишкен татаал суроосу болгон кыргыз-орус мамилесине да туура баа бере алат. Акындын пикири боюнча куралы да, билими да күчтүү орус эли менен жоолашпаш керек, тескерисинче, алар менен достошуу керек, тынчтыкта жана бейкутчулукта жашоо кажет, алардын чарбалык тажрыйбасы менен маданиятын үйрөнүү зарыл» [Эркебаев А. Кыргыз адабиятынын аз изилденген барактары. [Текст] – Б.: 2004. – 150-бет.]

Анан калса Нурмолдонун бул чыгармасында казакча «эрекше» («өзгөчө», «бөтөнчө») деген сөздүн колдонулуп жүрүшүнүн өзү эле (ал эми Алашка барып он жыл ырдап жүргөнүн, атактуу акын Жамбул менен көрүшкөнүн айтпай эле коёлу) бир топ нерсени канкуулап тургансыйт.

Заман деген желмая,

Калбасак калкым жакшы эле,

Желмаядан жыгылып, - деп өлөң айткан Кердери (Аубакир) молдо:

Атаны бийлеп уул кетти.

Кожону бийлеп кул кетти, - деп ырдаган. [Кердери (Аубакир) Бораңкул уулу. Заманның опасыз халине Аубакир молданың айткан өлөңи. [Текст] – К-те: ХIХ гасыр адабиети. Хрестоматия. 6-китеп (Курастырган филология гылымының доктору Хангали Сүйүншалиев.) – Алматы: Ана тили, 1992. – 152-бет].

Нурмолдо акын да заман көйгөйүн ырга салып:

Кулдар башкарар,

Байларды ташка алар

Пайдасын көрөр башкалар, - деп ырдап чыкты.

Келер заман башка түшкөндө

Дем алган аваң бузулар

Байлыгың башка жакка сызылар.

Ал турсун

Бирдин кесепети миңге

Миңдики түмөнгө өтөр. [Нурмолдо. Замана. [Текст] - К-те: Замана (Ырлары, айтыштары, опсундук окуялары. - Жалал-Абад, 1995.- 12-бет.]

Баарынан да Нурмолдо үчүн ар качан пенде баласынын нарк-насилине, жакшы же жамандыгына күбө өтүп туруучу башкы критерий болгон

Ыйман асманга безер.

Көрүнүп тургандай, Нурмолдонун замана темасындагы ырлары казак акындарынын бул темадагы ырлары менен үндөшүп турат. Бирок, бул ойду айтуу менен биз Нурмолдо өзүмдүк ойдон алыс калган деген пикирди айтып жаткан жокпуз. Түк андай эмес. Тескерисинче, биздин айтайын дегенибиз: даанышман акын Нурмолдо өз заманынын көйгөйүн, орус империясынын карамагына өтүү менен адамдар ортосундагы өз ара мамилелер, кылымдардан бери келе жаткан жүрүм-турум эрежелери, калктын өзүнө гана тиешелүү адеп-актык (нравалык) принциптер терең өзгөрүүлөргө тушугуп жаткандыгын башкалардан кем эмес деңгээлде туюп, башкалар кандай деңгээлде ырга кошсо, дал ошондой бийиктикте туруп ырга кошкондугун баса белгилөө ниети болду. Анан калса дыкаттап байкап-баккан адамга жогоруда айтылган улуу адамдардын замана жөнүндөгү туундуларынан Нурмолдонун бул багыттагы ырларынын дагы бир урунттуу өзгөчөлүгү бар. Бул айырмачылыкты академик Аскар Какеев убагында эң туура белгилеп минтип жазган: «…заман маселеси туурасында Нурмолдонун айткандарын Калыгулдун, Молдо Нияздын, Арстанбектин, Молдо Кылычтын айткандары менен салыштырып улуу бир өзгөчөлүккө күбө болобуз. Заман маселесин чечмелөөдө аталган залкарларга караганда Нурмолдо өзүнүн оптимисттик айла издөөнүн зарылдыгын далилдеген ойлору менен айырмаланат». [А.Какеев. Нурмолдо философиясы. [Текст] // Кыргыз Туусу. – 1997. – 28- февраль.]

Залкар акын Молдо Кылычтын акындык атына ар кандай сөздөрдүн айтылышында да анын «Зар заман» жана «Зилзала» поэмаларынын «салмагы» өтө оор. Дал ушул эки поэмасынан улам Молдо Кылычтын аты өткөн он жылдыктардын ичинде унутулуп келди. «Зар заман» дидактикалык мааниде айтылып, акындын коом, өз мезгили, андагы ич ара мамилелер жөнүндөгү бүтүндөй бир дүйнөтаанымдык концепциясын өз ичине камтып турат. Айрыкча акындын динге байланыштуу айткандары эч кимди кош көңүл калтырбайт. Айта кетчү бир нерсе, Молдо Кылыч исламды баарыдан мурда адам пейилин тазартуучу, инсан баласынын пикизалыгын сактап туруучу керемет окуу катары кеп кылат. Биз чыгарманын дал ушундай касиетин моюнга алгыбыз келбей жүрдүк. Акын минтип ырдайт:

Байкасаңыз беш намаз-

Ыйманыңдын ачкычы.

Өлө турган болгон соң

Ыймандан жок жакшысы. [Молдо Кылыч. Казалдар. [Текст] - Ф.: Адабият, 1991.- 133-бет.)

Тилекке жараша, азыр заман өзгөрүп, акындын бул чыгармасына чүмбөттөлгөн кара пардалар толугу менен сыйрылды.

Молдо Кылычтын бул багыттагы көз карашы кандайдыр бир деңгээлде өсүп-өнүгүүгө, өзгөрүүгө туш болгондугу чыгарманы баштан-аяк окуп чыккан адамга дароо эле байкалат. Арийне, Молдо Кылыч да заман соңун тикеден тике орустардын оторчулук саясаты менен байланыштырат. Замандын мындай нукка бурулушу андагы ар бир жарандын кулк-мүнөзүн, жүрүм-турумун, психологиясын түп тамырынан бери өзгөрттү. Замандын бул сыяктуу бурулуш учурунда баштатан эл башына камчы ойнотуп келгендердин пейил-мүнөзү баарынан мурда өзгөрдү. Акын замандын запкылуу боло башташынын бир кесепети катары дал ушул «жакшылардын», улуктардын тескери жолго түшкөнүн эсептейт.

Ошону менен бирге Молдо Кылыч империянын оторчулук саясаты алып келген күнүмдүк турмуштагы ар кандай эреже-жоболорду да замандын каары катары кабыл алгандыгын көрөбүз.

Заман көйгөйүн, империянын оторчулук саясатын залкар акын Алдаш Молдо да өзгөчө бир жүрөк-жүлүнгө жетерлик даражада ырга кошкон. Бул темада жазылган анын «Хал заман» деген чыгармасы өзгөчө сөзгө алууга татыктуу. Кыргыздарды тикеден тике эзип, көрбөгөндү көрсөтүп жаткан орус бийлигинин оголе көп өкүлдөрүн реалдуу турмуштагы ысымдары менен атап баяндап берет. Алардын ичинде Пржевальск уездинин начальниги Ионов менен анын жардамчысы Храмин, «полиса ачендиги» Катунсевский менен пристав Кайчов, төрө Юдин, стражник Занин жана башкалардын кылык-жоруктары көрсөтүлөт.

Калк турмушунун мындай оор абалга кабылуусунда жергиликтүү бай-манаптардын, кыргыздын өзүнүн карамүртөз бий-болуштарынын жасаган иштери да акындын зээнин кейитип, каңырыгын түтөтөт. Алардын типтүү өкүлү катары Жети-Өгүздүн өрдөшүнө тактай тилүүчү чакан завод курган (ал завод ХХ кылымдын 50-жылдарына чейин иштеп турган), бирок сараңдыгы, ач көздүгү жана да карөзгөйлүгү менен элдин баарынын тынчын алып, бейкуттугун бузган Атабайдын Касымын («Рахымы жок капырын», «Арам ырыс капырын») сүрөттөп берет. Мунун элди эзүүсү өзүнчө бир атайын ыкма менен иштелип чыккандай, бөтөнчө бир усул менен колго алынгандай таасир калтырат.

Анан да бул «рахымы жок капыр» Касым менен анын жан-жөкөрү «кызыл көз» Байзактын накта чыгыштык деспотизми да дене-бойду титиретерлик даражада көрсөтүлөт.

Жыйынтыктап айтканда, Алдаш Молдонун жеке чыгармачылык өмүр-тагдырында гана эмес жалпы эле ырчылар поэзиясынын контекстинен алганда да өзгөчө мааниге ээ болуп турган бул «Хал заман» поэмасы ХХ кылымдын баш чениндеги кыргыз турмушун, андагы өзгөрүүлөрдү, ал өзгөрүүлөрдүн адам психологиясына, өз ара алака-мамилелерге тийгизген таасирин чыныгы турмушта жашап өткөн адамдардын иш аракеттерин баяндоо аркылуу ишенээрлик деңгээлде ары көркөм, ары реалдуу чагылдырып бергени менен айырмаланып турган өзгөчө оригиналдуу чыгарма болуп эсептелет.

Жогоруда биз Молдо Багыштын көркөм мурасы тематикалык жактан көп түрдүү экендигин атайы баса белгилеп өттүк эле. Ырасында эле ошондой. Молдо Багыш өзгөчө бир берилүү менен ырдаган тема - дал ушул замана темасы болуп эсептелет. Бул темада орошон акын «Бузулду гой заманың», «Молдокемдин аңгемеси», «Бул өкүмөт чыкканы», «Кандай болот бул заман?» деген сыяктуу бир катар чыгармаларын жараткан жана көптөгөн санат-насыят ырларында да замана темасына кеңири кайрылган. Эгерде Калыгул, Молдо Нияз, Арстанбек, Молдо Кылыч ж.б.лар келе турган заманды боолголошуп, интуитивдүү ырга кошушса, Молдо Багыш алар боолгологон заманды өз көзү менен көрүп, ал замандын бүт ачуу-таттуусун өз көөдөнү менен сезип, сезмек гана тургай ал замандын бүт азап-тозогун өз башынан өткөрүп жашады. Молдо Багыштын замана темасындагы чыгармалары эки багытта:

а. Өткөн замандын кандай болгондугун;

б. Азыркы замандын урунттуу өзгөчөлүктөрүн, оош-кыйыштарын ырдоо багытында куралган.

Замана темасында ырдашкан ырчылар поэзиясынын дээрлик бардык өкүлдөрүнөн кескин айырмаланып Молдо Багыш замандын бузулушун орустардын келиши, алар алып келген оторчулук саясат менен эмес тикеден тике бийлик башындагылардын ыйман-ыскаттан кеткендиги, «жакшылардын» моралдык-нравалык дегредациясы менен байланыштырат. Ушундан киийн гана башка себептерди издейт акын.

Эл да соопчулук дегенди унутту, адеп-актык негиздер жок болуп, натыйжада, моралдык-этикалык принциптер түп-тамырынан бери кыйрады.

Карыларынан, аялдарынан, мурункунун бий-болушунан, азыркынын активдеринен кеткен мына ошондой адеп-актык деградация коомдун мындан аркы өнүгүшүнө, ал гана турсун келечек муунуна балта болуп чабылып жатканын Молдо Багыш эч бир жашырып жаппай, жасалма сыпайыланбай болгонун болгондой кылып таамай-так баяндап берет.

Арийне, Молдо Багыш залкар талант, болгондо да замандын өнүгүш багытын, турмуштун өзгөрүш мерчемин, ал багытты башкарган ким да, турмушту мындай өзгөрткөн ким экендигин тээ ичкериден кылдат туя билүүсү менен айырмаланган өзгөчө зирек, акыл-парасаты бөтөнчө тунук акын. Ошондуктан жаңы заманга, өзгөрүп жаткан турмушка карата болгон көз карашынын акырындап башкача нукка түшүүсү, тактап айтканда, большевиктик бийликти, коммунисттик партия куруп жаткан жашоо ыңгайын акырындык менен реалдуу баалоого өтүп, эл турмушундагы, калктын жашоосундагы өзгөрүүлөрдү жаңыча көз караш менен карап, аларды жаңыча интерпретациялоого оой баштайт.

Жашаган мезгилинин жакындыгынан уламбы Молдо Аширдин да замана жөнүндөгү саптары Молдо Багыштын бул багыттагы ырлары менен үндөшүп кетет. Башка унутулган жазгыч акындардан айырмаланып, бул экөө большевиктик бийликтин запкысын тартып калышкандыктан ырларында жаңы мезгилге тиешелүү терминдер да кеңири пайдаланылат. Молдо Ашир минтип жазат:

Башка келди көп кордук,

Палитикалуу заманда. [Молдо Ашир. Азирети эшен пирибиз. Диний-мистикалык дастан. [Текст] (Түз.О.Сооронов, М.Болот) - Б.: Бийиктик, 2005. - 74-б.] Бирок, бул “эмне болгон заман?”, “кандай заман?” деген маселеге келгенде Молдо Аширдин жообу да улуу муундагы акындардын айтканындай чыгат:

Бу кездеги адамга

Бүтүн келди тар заман.

..........................................

Жабыр тартып кыйналып,

Жалпыга келди зар заман. [Молдо Ашир. Көрсөтүлгөн китеп. - 77-бет.]

Заман тууралуу Үмөт Молдо да Молдо Багыштын көз карашына жакын турган ойду айтыпырдаган, тагыраак айтканда, окуу аркылуу, илим-билимге ээ болуу аркылуу заманды оңдосок болот деген көз карашты көркөм чагылдырган.

Окуу окупбилим ал

Окубасаң болдуң мал.

Илим, билим билбесең

Болорсуңар акыр зар. [Э.Үмөтов. Үмөт Молдо [Текст] - Б.: 2001. - 178-бет.] Ошону менен бирге «Канды соргон Никелей» заманында заман акыр болгонун ырга кошот. Үмөт Молдо 1913-жылы тактыга олтургандарына 300 жыл толгон Романовдордун династиясынын бийлиги жөнүндө да жеткиликтүү деңгээлде кабары бар өз заманынын окумал адамы болгон.

Мна ошентип, унутулган жазгыч акындардын замана темасындагы чыгармалары ар биринин жеке чыгармачылык тагдырында гана эмес жалпы улуттук адабиятыбыздын контекстинен алып караганда да өзгөчө баалуу көркөм мурас болуп эсептелет.

**Экинчи баптын акыркы 4-параграфы «Унутулган жазгыч акындардын махабат темасындагы ырлары»** деп аталат. Ашыктык темасындагы ырлар, же болбосо сүйүү лирикасы, дүйнөнүн бадык элдеринин адабиятында өзгөчө орунда турат. Күнүмдүк көр турмуштун көйгөйүнө көмүлгөн пенде баласынын жашоосунда башка бир асыл затка болгон аздек мамиле, аруу туйгу ал адамдын маанайын көтөрүп, өмүрүн шоолаланта, жан дүйнөсүнө канат бүтүрөт. Анан, албетте, мындай сезим көөдөндү нурга бөлөй, көмөкөйдөн ыр болуп төгүлөт эмеспи. Унутулган жазгыч акындардын көркөм мурасынын ичинде, арийне, ашыктык темасындагы ырлар да өтө көп. Айталы, ар качандан бир качан көйгөйлүү турмуштун көп кырдуу жактары, тарыхый окуялар, даңазалуу инсандар жөнүндө гана кеп салчудай болуп көрүнгөн Молдо Нияз ашыктык темасындагы ырлардын да чебер устаты болуптур. Акындын «Кымчабел» аттуу ыры нукура ышкы отунан, жүрөк күүсүнөн, көөдөндөгү оргуган сезимден улам пайда болгон чыгарма.

Чылбырдай чачың оролуп,

Мынчайам узун болорбу.

Ак бетиңнин ортосу

Мынчайам кызыл болорбу [Молло Нияз. Кымчабел. [Текст] - К-те: Молло Нияз. – 124-бет]. Моюнга алып койчу нерсе ушул: мындай саптар ырчылар поэзиясынын өкүлдөрүнүн чыгармачылыгында чанда гана учурайт. Кымчабелге болгон сүйүү тээ байыркы араб уламышындагы Лайли сулууга болгон теңдешсиз арзуу сезиминен улам Мажнун («акылынан адашты», «жинди болду» деген сөз) атка конгон Кейс деген акын жигиттин сүйүүсүндөй эле бар. Биздин ырчы тике эле минтип жазат:

Жүрөк күйөт Кымча деп

Жүргөн жерин таба албай

Кетменим калат жайында. [Көрсөтүлгөн китеп. [Текст] - 122-бет.]

Кыскасы, Молдо Нияздын арзуу темасындагы эң сонун көркөм туундусу болгон «Кымчабели» ырчылар поэзиясындагы ашыктык ырларынын туу чокусунан орун алып, Токтогулдун «Алымкан», Тоголок Молдонун «Үрпүкан», Жеңижоктун «Көксулуу», Барпынын «Мөлмөлүм», Боогачынын «Үкөйүм» сыяктуу ырларынын катарына кошулган классикалык чыгармалардын бири болуп калды.

Орошон акын Молдо Багыштын көркөм мурасы топтоштурулган жыйнакка анын махабат темасында жазылган жалгыз чыгармасы жарык көргөн. Бирок, ал өзгөчө бир орунда турган чыгарма болуп саналат.

«Сабиркан» деп аталган бул бир топ көлөмдүү ашыктык ыры аталышы эле айтып тургандай кийин өмүрлүк жубайы болуп калган кыпчактан чыккан сулуу Сабирканга арналган. Чыгарма алгач кадимки элдик ашыктык ырларынын мотивинде башталат. Ашыктык ойду, ашыктык сезимди минтип алыстан баштоо, болгондо да элдик ырлардын нугу менен, элдик поэзиянын духу менен баштоо угарманды белгилүү бир психологиялык абалга алып келип, делебесин козгоп, чыгармага карата болгон ышкы отун тутандырып коёт. Албетте, муну акын ичкериден илгертпей сонун сезип турат, ошондуктан көөрүк кызыткандай бир ыргакты улам-улам кайталай тартып угарманга укурукту алыстан таштап жүрүп олтурат. Залкар талант Молдо Багыш да эки ашыктын бири-бирине деген ышкы отун, бири-бирине деген жан дүйнөнүн жарылуусун тээ Адам ата, Обо эне жаралган алмустактан берки айгине иштин өзүндөй кылып жөнөкөй да, таамай да, так да баяндап берет.

Ырчылар поэзиясындагы ашыктык ырларынын классикалык үлгүлөрү эми Молдо Багыштын «Сабирканы» менен толукталды..

Изилдөөгө алынып жаткан акындардын ичинен ашыктык ырларын өзгөчө бир бийиктикте жараткан талант болуп Боогачы эсептелинет. XX кылымдын башында акындын «Секетбай» деген аталыш менен ашыктык ырлары топтолгон китеби басылып чыккан. Боогачынын секетбай ырлары менен тыкыр таанышып чыккан окурман ал чыгармалар эл арасында эзелтен бери муундан-муунга өтүп ырдалып келе жаткан арзуу ырлары менен бекем үндөшүп, маанилик жактан ичкериден тутумдашып тургандыгын байкабай койбойт. Ал эми эл ичиндеги арзуу ырларынын маанилүү бир бөлүгү болгон секетбай ырлары башка баардык темадагы чыгармалар сыяктуу эле өзүмдүк сапат-белгиге эгедер. Бул тууралуу белгилүү фольклор изилдөөчү Сапарбек Закиров минтип жазат: «Сүйүү ырларынын биринчи түрүнө жалпы дүйнөлүк адабиятта өкүм сүргөн ашыктык ырларын киргизүүгө болот. Кыргыз элинде мындай ырлардын тобу «Секетпай» деген ат менен белгилүү… «Секетпай» ырларында сүйгөнүнүн сулуулугуна суктануу, аны ар түрдүү сонун нерселерге салыштырып сыпаттоо, акырында ага ашык болгондугун билдирүү негизги орунда турат.» [С.Закиров. Сүйүү ырлары. [Текст] - К-те: Кыргыз элинин оозеки чыгармачылык тархынын очерки. Ф.: Илим, 1973. - 107-бет.] Бул айтылган ойдо баса белгиленгендей, секетбай ырларында ашык болгон адамынын ай чырайына, нур төгүлгөн жамалына суктануу биринчи сапта турат. Бул бөтөнчөлүк Боогачынын секетбай ырларында да өзгөчө кеңири учурайт.

Ашыктык ырларынын өзгөчөлүктөрүн изилдеген окумуштуулар секетбай ырларында салыштыруулар өзгөчө чоң мааниге ээ болуп турарын жана бул ырлар жандуу аткаруу аркылуу гана, б.а. обону менен ырдалганда гана алар маанилик жактан андан бетер тереңдеп, ыр өзү андан бетер көркүнө чыга ачыларын баса белгилешет. Боогачынын секетбай ырлары да мурдатан келе жаткан ошол салттуу нукта жаралган. Акындын лирикалык каарманы ашык болгон адамынын көрк-келбетин, жүрүм-турумун, кулк-мүнөзүн, башкаларга жасаган мамилесин баяндоодо салыштыруунун түркүн-түс түрлөрүн табат.

Эл ырчыларынын дээрлик бардык обондуу ырларынын башкы кейипкерлеринин реалдуу турмушта реалдуу прототиби болгон сыяктуу эле Боогачынын “Үкөй” чыгармасында ырга салынган аруу жандын да чыныгы турмуштагы чыныгы прототиби болгон. Үкөй Ат-Башынын Дөбөлү айылында жашаган Түмөнбай деген бай адамдын Уулкан деген кызы болот. Боогачы акындын “Үкөйү” улуттук поэзиябыздын айдыңында жаралган арзуу ырларынын классикалык үлгүсү болуп кала бермекчи.

Залкар ырчынын 1927-жылы Бишкекте жарык көргөн “Күйгөн” деген жыйнакты түзүп турган ырлары да өз алдынча сөз кылуунун зарылдыгын көрсөтүп турат. Жогоруда сөзгө тартылып өткөн фольклорист окумуштуу Сапарбек Закиров секетбай ырлары сыяктуу эле күйгөн ырлары тууралуу да өз оюн айтып кеткен. Илимпоз бул тууралуу минтип жазат: “Ашыктык, сүйүүчүлүк ырларын алып караганда, жалпы идеясынын пессимисттик мүнөзгө түшүп кеткен тобу жолугат. Алар “күйгөн” деген ат менен белгилүү “Күйгөн” ырларынын пайда болушуна коомдогу тарыхый шарттар негизги себептерди түзгөн. “Күйгөндөр” мазмуну жактан арман ырларына өтө жакын. Эгерде муну орой айтсак, сүйүүгө арналган арман ырлары деп да атоого болот”. [С.Закиров. Сүйүү ырлары. [Текст] - К-те: Кыргыз элинин оозеки чыгармачылык тархынын очерки. Ф.: Илим, 1973. - 114-бет.] Улуттук фольклорубуздун мыкты билермандарынын биринин бул пикиринде, көрүнүп тургандай, күйгөн ырлары ашыктык, махабат жөнүндө баяндап жаткандарына карабастан идеялык жактан пессимисттик маанайда боло тургандыктары, экинчиден, күйгөн ырларында арман, касирет биринчи сапта туруу менен алар, үчүнчүдөн, коомдук жагдай-шарттар менен ажырагыс биримдикте боло тургандыктары баса айтылып жатат. Күйгөн ырларындагы бул сапат-белгилерди Боогачынын ошол 1927-жылы басылып чыккан, анан жетимиш жылга жакын убакыт өткөн соң кайра басылып олтурган ырларынан толук жолуктурабыз. Адатта күйгөн ырлар эки ашыктын ортосундагы купуя боюнча калган сырдын көкүрөктү эзип кыйноого салганын, же бирин бири эңсеген эки жүрөктүн жолугушууга айла таппай зарлаган арман-күйүтүн, же болбосо ашыктыктын айынан жасалган ишти күнөө деп эсептебей эле койсо экен деп Жаратканга жалбарган өтүнүч-муңду баяндап берет.

Боогачынын бул ырлары жанрдын талабына толук жооп берүү менен ашык болгон адамдын ички сезим-туйгуларын, психологиялык абалын ичкериден көркөм чагылдырып турат да, натыйжада, биринчиден, күйгөн ырларынын салттуу талап-мүдөөлөрүнө дал келип турса, экинчиден, мындай саптарды жараткан акын күйгөн ырларынын ашкере мыкты чебери экендигин эң сонун далилдеп турат.

Мына ошентип, унутулган жазгыч акындардын ашыктык темасындагы ырлары алардын көркөм мурастарынын ичинде өзгөчө орунда туруу менен жалпы эле улуттук адабиятыбызды да ажайып бир сонун чыгармалар менен байыткан. Диссертациянын **үчүнчү главасы “Унутулган жазгыч акындардын чыгармаларынын жанрдык көп түрдүүлүгү жана поэтикалык өзгөчөлүктөрү”** деп аталып, эки параграфка бөлүнгөн. **“Аталган акындардын чыгармалрынын жанрдык көп түрдүүлүгү” деп аталган 1-параграфта** Унутулган жазгыч акындардын көркөм мурасы, жанрдык жактан көп түрдүү экендиги көрсөтүлгөн. Акындарыбыз, биринчи кезекте, өздөрү таалим алып чоңойгон элдик оозеки чыгармачылыктагы жанрларды бир топ кеңири колдонушкан. Айрыкча дидактикалык маанидеги **санат-насыят ырларын** өтө көп жаратышкан.

Залкар акын Молдо Нияздын көркөм мурасынын ичинде негизги орунду санат ырлары ээлеп турат. Арийне, бардык эле ойчул акындар сыяктуу Молдо Нияз да жакшы менен жаманды, аруулук менен карөзгөйлүктү катар коюп ырдоо менен пенде баласын пакизалыкка, тазалыкка, ыйман-ырыстуулукка, жоомартыкка үндөгөн. Мындай учурдагы санаттар кудум сабалаган жамгырдай болуп төгүлүп турат, бир укканда эсте каларлык даражада чыккан.

Молдо Нияздын көркөм мурасынын ичинде өзгөчө бөлүнүп турган дагы бир түрмөк бар. Ал – аял жөнүндөгү насыяты. Эне менен асыл жар, эже менен алмончок карындаш эзелтен бери эле төкмөлөрдүн оозундагы ыры, комузчулардын дилиндеги күүсү болуп келген. Молдо Нияз да ушул ыргакты андан ары улантып, аялзатынын жакшы, жаманын параллель коюп ырдайт. Арийне, баяндоонун мындай ыкмасы дилдеги ойду айтып берүү үчүн өтө оңтойлуу келип, санаттын жугумдуулугун арттырып турат.

Үмөт Молдодо да Молдо Нияздын аялдар жөнүндөгү санаттарына үндөш насыят ырлар бир топ. Мында акын аруузаттарды тээ алмончок кезинен баштап ырга кошуп, анан «келиндердин жакшысын» баяндап келип, сөздү андан ары аялдарга алып өтүп, акыры «байбиченин жакшысын» сыпаттоо менен ырын бүтүрөт. Бир караганда МолдоКылычтын «Кыз-жигитине» окшоп кеткени менен түпкүлүгүндө андан таптакыр айырмаланып турат. Үмөт Молдо минтип жазат:

Кыз баланын жакшысы

Көзгө салган айнектей. [Үөт Молдо. Көрсөтүлгөн китеп. [Текст] - 186-бет.] Ырасында эле ошондой эмеспи. Кыз бала ата-эне үчүн көздүн кош кареги го. Дегеле Үмөт Молдо жалпы жонунан аялзатынын оң жагын, ай чырайы менен тунук акылын, бул турмуштагы акылгөйлүгүн даңазалап ырга кошкон.

Нурмолдо да санат-насыят ырларын бир топ жараткан. Бул ырларында Нурмолдо да жанрдын табиятына ылайык дидактикалык ойлорду өз туюму аркылуу ортого салган. «Молдо Кыргыз медресесиндеги ырлар» жыйнагына «Нурмолдонун нускоолору» деген аталышта акындын нускоо сөздөрүнүн бүтүндөй бир баптын көлөмүндөгү чоң топтому берилген. Бул нускоолордун тизмегинде:

Каргалардын арасында

Шумкар карып.

Качырлардын арасында

Тулпар карып,

же болбосо: «Калкыңы атканың // Күм-жам болуп жатканың», «Адам болсоң ак жүр // Алыш-беришке так жүр», «Токоюн кыйса тоо урайт // Уларын кырса-зоо кулайт», «Жалкоолугуна кылбай ар // Жүз жаштан ашкандар бар», «Кечиримсиздер бирикпейт / / Кекчилдерди «чирик» дейт» деген сыяктуу булактын тунук көзүндөй таза ой, таза пикирге ширелген накыл сөздөр бир топ.

Бирок ошол эле учурда бул топтомго элдик экендиги эч бир талаш туудурбаган «Күрүчтүн шылтоосу менен // Күрмөк суу ичет», «Ай караган теке суукка тоңуптур // Бай караган ачтан өлүптүр», «Ар кимде бар бир кыял // Ал кыялды ким тыяр» деген сыяктуу нуска сөздөр да Нурмолдонуку делип орун алып калганы жыйноочу жана жыйнакты түзүүчүлөр үчүн аброй алып келбей турган иш болуп калган. Ошону менен бирге бул топтомдо Нурмолдонуку экендигинен шек туудурган, тескерисинче, жыйноочунун калеминин жасаган иши таризденип туруп алган «накыл сөздөр» да бар.

Молдо Кылычтын санат-насият багытындагы ой жорумдары анын «Зар заман» поэмасында өтө ырааттуу түрдө берилген. Акын өзү да ушул чыгармасында бир туруп: «Куюлушуп санатым // Чыга берет ичимден» десе, бир туруп: «Кызыктырып сүйлөгөн // Кылыч молдо санаты» деп ыр багыты кандай мааниде жүрөөрү жөнүндөгү өз оюн ачык айтат. Санат-насыят ырларынын эзелтен бери келе жаткан өнөгөлүү салтын Молдо Кылыч да бек тутунуп, натыйжада, ар бир нерсенин оң-терс, жакшы-жаман жактарын кош катар коюп ырга кошкон. Албетте, акындык ойду айтуунун мындай ыкмасы өз максатына жетип, берейин деген башкы мүдөө ар бир учурда бутага таамай тийип жүрүп олтурган.

Алдаш Молдо да санат-насыят багытындагы накыл саптарды бир топ жаратыптыр. Бул багыттагы туундуларын ал тигил же бул чыгармасынын тулкусуна сиңирип, тигил же бул чыгармасынын курамында да сунуш кылыптыр жана өзүнчө бүткөн бир түрмөк түрүндө да калтырып кетиптир. «Ормон-Балбай» поэмасынын курамында санат-насыят багытындагы саптардын өзүнчө бир түрмөгү бар. Бирок, белгилей кетчү бир нерсе, акын тигил же бул көркөм туундунун курамына санат ырларды кошуп жатканда окуянын ички маани-маңызына ылайык накыл саптарын сыйдырат.

Алдаш Молдонун уулу Абдулхай Алдашевдин үй-бүлөлүк архивинде «Макалдар» деп аталып, анан кашаанын ичине «Токтакунов Казый тапшырган дептерден көчүрүлдү» деген эскертүүсү бар ырлардын түрмөгү сакталуу. Бул түрмөктөр негизинен баштан аяк санат-насыят багытында жазылган саптар болуп эсептелет. Акын алгач Уруят заман учурундагы аялдардын теңдикке жеткендеги айрым бир терс жоруктарын насааттап келип, анан кеп нугун башкага бурат да «не жаман?» деген соболду коюп, ага жооп кыла он жаманды санаттап берет.

Молдо Багыштын көркөм мурасынын ичинде анын санат-насыят багытындагы ырларынын орду өзгөчө бөлүнүп көрүнүп турат. Бул ырларында залкар сүрөткер эзелтен келеткан элдик дүйнөкабылдоонун өзгөчөлүгүн бекем тутунуу менен нукура философиялык маселелерди, түшүнүктөрдү өзүнүн жеке акындык жан дүйнөсүнөн өткөрүп, бул түшүнүктөргө көркөм өң-түс берип, жандуу сөз менен шөкөттөп, ошондон улам бир эле жолу окуган адамдын жан дүйнөсүн козгоп, сезимин ойготуп, көөдөнүндө көпкө сактала турган деңгээлге жеткирип жараткан. Залкар ырчы ар качандан бир качан ынтымак-ырашкерликти баарынан жогору коюп, «ынтымак бар жерде ырыс бар» деген философиялык ойду биринчи сапта ырдап жүрүптүр. Ынтымак-ырашкерлик жөнүндөгү акындын ою андан ары алкагын кеңейтип, маанисин тереңдетип жүрүп олтурат да, эки элдин ортосундагы мамиле аркылуу ТЫНЧТЫК деген ыйык сөз менен жуурулуша баяндалып ырга кошулат:

Молдо Багыш санаттап ырдаган дагы бир маселе - акылгөйлүк. Адамдын адамдыгы, пендедеги бардык мыкты сапаттардын түп башаты тунук акыл, тубаса зиректик менен тикеден-тике байланышып турарын ырга кошуу менен акыл байлык-мүлктүн да башаты экендигин, ал турсун эр жигитке берилген акыл анын жеке өзүнүн гана эмес бүтүндөй жумурай журтунун, калың калкынын да бакты-таалайы экендигин чоң чеберчилик менен жөнөкөй гана жалпылыштырып ырга кошот залкар акын.

Унутулган жазгыч акындарыбыз өз мезгилинин деңгээлине, талап-мүдүүсүнө ылайык билимдүү адамдар болушкан. XIX кылымдын соңу, XX кылымдын баш ченинде түрк тилдүү элдердин ичинен илим-билими бир топ жогору болгон татарлардын акындары тарабынан жазылган ар кайсы көркөм туундуларды, Күнчыгыш адабиятынын улуу өкүлдөрүнүн чыгармаларын талант-дараметтерине жараша өздөштүрүүлөрү да изилденип жаткан акындардын чыгармаларынын жанрдык жактан көп түрдүү болушун шарттаган. Күнчыгыш адабияты аркылуу кабыл алынган жанрлардын бири болуп, албетте, **казал** эсептелет. Казал жанрында атактуу акын Молдо Кылыч бир топ чыгармаларды жазган. Алар жогоруда кепке тартылган «Чүй баяны», «Кыз-жигит», «Алдамчы», «Кол казал» деген жана «Бүркүттүн тою», «Буудайык» деген чыгырмалары.

Алгач бир талаштуу маселеге токтоло кетүүнүн удулу келип турат. Дегенибиз, акындын «Бүркүттүн тою» жана «Буудайык» деген чыгармаларынын автордук ээлиги жөнүндө да, жанрдык табияты тууралуу да адабий коомчулук арасында ар кандай ачекей пикирлер өмүр сүрүп келет. 1925-жылы Москвадан чыккан басылышындагы Б.Данияр уулу тарабынан жазылган баш сөздө аталган эки чыгарма «Эл оозундагы илгертен келе жаткан **тамсилдер**» катары мүнөздөлөт. Ал эми Т.Саманчин болсо: «Буудайык» Кылычтын өз чыгармасы эмес. Бул «Куш төрөсү буудайык» жөнүндөгү элдин **жомогу**»,- деп жазат да, «Бүркүттүн тоюн» болсо Модо Кылычтын төл чыгармасы катары кеп кылат. [Т.Саманчин. Кылыч – жазгыч акын. – К-те: Молдо Кылыч. Казалдар.- Ф.: Адабият, 1999.-229-230-беттер]. Ошондон уламбы азыркы адабиятчылар арасында да «Бүркүттүн тою» акындын өз чыгармасы катары бааланып келүүдө. Ал эми аталган чыгармалардын жанрдык табияты жөнүндөгү кепке келчү болсок Б.Данияр уулу **тамсил**, Т.Саманчин **жомок** катары баалашса, адабиятчы К.Асаналиев минтип жазат: «Бүркүттүн тою» баштан аяк бүткөн **аллегория эмес,** ошондой эле **тамсил да эмес.** Анда каймана маани жана тамсилдик сюжет бар экендигине карабастан… **Бул казал** баарынан мурда афористтик так, таамай мүнөздөмөлөр менен тыгыз иштелип, ар бир куштун жекече «сапаты», «мүнөзү», «кылык-жоругу» даана сүрөттөлгөн **портреттик панорама.»** [Молдо Кылыч. Көрсөтүлгөн китеп. [Текст] - 21-бет. Астыларын биз сыздык – С.Т.] Бул жерде чындык К.Асаналиев жагында экендигин чыгармалар менен астейдил таанышып чыккан ар бир окурман айттырбай сезет.

Ал эми акын болсо бул казалдарында өзүнүн табият жаатындагы жан-жаныбарлардын чоң билерманы экендигин дагы бир ирет далилдейт.

Казал жанры тууралуу маалыматты Молдо Аширдин көркөм мурасынан да жолуктурабыз. Калемгер “Азирети эшен пирибиз” деп аталган диний-мистикалык дастанынын ар бир бөлүмүнө киришип жатып өзүнүн бул жазгандары казал экендигин улам-улам эскертип жүрүп олтурат.(“Айтмакка казал козголдум”, “Казалчы болуп кетти деп, // Шикайат кылба, жарандар” ж.б.).

Казал жанрындагы чыгарма катары сунушталган көркөм туундуну Молдо Багыштын китебинен да жолуктурабыз. “Алты атары колунда, // Аркамда турат часовой” деп, анан ал часовой жадагалса “Кенен даарат кылдырбай”, “Жакшы сөзү “Йаптыбаймат!” экенин айтып, эл-журту менен коштошуп жатып ырдаган чакан поэма көлөмүндөгү коштошуу ыры “Түрмөдөгү арман казал” деп аталат. Адилдик үчүн айта кетүүчү нерсе, мында каармандын ички ой-санаасы, арман-муңу мыкты берилген.

Илимий булактарда казал жанры эки адамдын ортосундагы аруу сезимге арналып, көлөмү жактан чакан келген лирикалык ырдын бир түрү экендиги айтылат. Ал эми биздин жазгыч акындардын “казал” деп аталган көркөм туундуларында бул сапат-белгилер анча сакталбай, классикалык үлгүдөгү казал жанрынын түпкү маани-маңызы, көлөм-турпаты өзгөрүлүп, биздин окумал жазгыч акындарыбыз тарбынан өз алдынча чечмелене кабыл алынгандыгы байкалып турат, б.а. кагазга жазылган ыр түрүндөгү тексттин дээрлик көпчүлүгүн казал деп эсептөө көрүнүп турат.

Унутулган жазгыч акындардын чыгармаларында кездешкен жанрлардын дагы бири болуп **каргыштар** эсептелет. Каргыш ырларынын мүнүздүү үлгүлөрүн залкар акындар Молдо Нияздын, Нурмолдонун жана Молдо Багыштын чыгармаларынан жолуктурабыз. Адатта мындай чыгармаларда турмуш-тиричиликтин, жашоо-шарттын адам чыдагыс оорчулугуна, башка бир элдин, бөтөн бир адамдардын карасанатайлык менен жасаган иштерине наалат айтуу мотиви ар кандай салыштыруулар, эпитеттер аркылуу дене бойду титирете турган деңгээлде көркөм берилет.

Айта кетчү бир нерсе, кыргыз элдик оозеки чыгармачылыгын жанрдык жактан классификациялаган К.Мифтаковдун да [КР УИАнын Тил жана адабит институтунун кол жазмалар фонду, инв. № 616 № 165-дептер, 3-схема], К.Рахматуллиндин да [инв. № 616, 5-схема, М.И.Богданованын да [инв.№ 616, 6,7- схема, А.Тайгүрөңовдун да [Баймырзаев Б. Абдылдабек Самүдүн уулу (Тайгүрөңов). - Б.: Бийиктик, 2006.-150-бет)], Т.Байжиев менен З.Бектеновдун да [инв, № 616, 9-схема], С.Мусаев менен Ж.Таштемировдун да [Мусаев С., Таштемиров Ж. Кыргыз адабияты. Орто мектептердин 8-классы үчүн оку китеби. 9-басылышы - Ф.: Мектеп, 1982.- 34-бет.], Т.Танаевдин да [Кыргыз фольклорундагы лирикалык жанрлар. 1-китеп. -Ош, 1998; Эпикалык жанрлар. 2-китеп.-Ош, 1999.], М.Мамыровдун да [Оозеки чыгармачылыкты классификациялоо маселеси. // Кутбилим, 1997, 6-февраль.] бөлүштүрүүлөрүнөн биз каргыш ырларын өзүнчө жанр катары караган учурду кездештире албадык. Бирок, элдик оозеки чыгармачылыкта да, андан кийинки биз карап жаткан акындардын чыгармачылыгында да каргыш ырлары факт катары бар болгондуктан аларды изилдеп-иликтөөнү зарыл иш.

Залкар акын Молдо Нияз кыргыз жергесине басып кирген орус империясынын оторчулук саясатын, башка динди тутунган орустардын өзүн (Молдо Нияз аларды «бутпарастар» деп атайт) элдик каргыштардын үлгүсүнө салып, бирок, нукура өзүнө гана мүнөздүү стиль менен мындайча каргышка алат:

Мусулман мынча кор болду?

Бутпарас кафир зор болду.

...........................................

Көөгөндөй көгөрүп

Көзүң курсун бутпарас.

Балдыр-балдыр сүйлөгөн

Сөзүң курсун бутпарас.

..........................................

Чачы сары себеттей

Башың курсун бутпарас.

Жаңы болгон макоодой

Кашың курсун бутпарас.

.........................................

Башы сары маймылдай

Балаң өлсүн бутпарас. [Молло Нияз. Х санат дигараст (Дагы бир санат) [Текст] - Көрсөтүлгөн китеп –57-58-беттер].

Көрүнүп тургандай, бул саптар эч кандай кошумча түшүндүрмөлөрдү талап этпейт, өзү жөнүндө өзү айтып турган түрмөктөр. Бир гана кошумчалаарыбыз: биз буга чейин жүрөксүп чочуп келген Калыгул, Арстанбек, Молдо Кылычтардын «коңкогой мурун, көзү көк» деген саптары Молдо Нияздын бул багыттагы ырларынын жанында «Сиз» дегендей эле сылык сөз болуп калат. Андан ары Молдо Нияз ушул духтагы каргышын уланта берет да анан:

Мусулманабад өнсө экен,

Бузуктун баары өлсө экен, - деп жүрөк түпкүрүндөгү көксөөсүн, көөдөндөгү эң башкы арман-тилегин жарыя кылат. Абийирибизди сот тутуп ачыгын айтканда – улуу ырчынын бул ырын окуш өтө оор, бирок чыгармага көз жумуп коюу да адилеттүүлүккө жатпайт

Молдо Нияздын чыгармачылыгындыгы каргыш ырынын экинчи бир үлгүсү Кашкардын башкаруучусу Якуб-бекке багышталган. Бул жерде Молдо Нияз Якуб-бектин арампөштүгүн, залымдыгын каргышка алат:

Сакалыңды тердирип,

Кашың калсын Якуп-бек.

Кашкардан келбей шойакта,

Башың калсын Якуп-бек.

Басып кеткен жериңде

Изиң калсын Якуп-бек.

Баса калып ыйлашып,

Кызың калсын Якуп-бек.

............................................

Колго түшүп байланып,

Уулуң калсын Якуп-бек.

..............................................

Имарат кылган усталар

Үйүң күйсүн Якуп-бек. . [Молло Нияз. I санат дигар (Башка санат) [Текст] - Көрсөтүлгөнкитеп. - 67-бет].

Баяндоонун формасына ылайык бул бөлүм өтө каардуу, жүрөк-жүлүнгө жетээрлик даражада жаралган. Молдо Нияздын бул саптары Кашкардын төбөлү Якуб-бектин чыныгы жүзүн, карөзгөй турпатын бөтөнчө бир так-таамай ачып берип турат.

Каргыш ырларынын мыкты үлгүсүн жараткан дагы бир акын - Нурмолдо. “Калктын каны кутказбайт сени Канат хан” деген чыгармасында сүрөткер “шайтандын тилине кирип”, “ойлонбостон оруска барып”, “капыстан кол салып”, бирок, тез атар мылтыгы, дүңгүрөгөн замбиреги бар орустан кырылып, “калкты бейпайга салган”, өз башын куткарып Кытайга качкан “арсыз Канат ханга” карата каргыш айткан.

Каргыш ырларынын үлгүлөрүн Молдо Багыштын чыгармаларынан да жолуктурабыз. Өзүн жалган жалаа менен ГПУнун кызматкерлерине карматып берген карасанатай туугандарын каргышка алып минтип ырдайт:

Жалаага жазган душмандын

Жаш балдары кор болсун!

Жарыктыкка тойбосун!

Эки дүйнө оңбосун! [Молдо Багыш. Абак дептери. [Текст] (Түз. О.Сооронов.) - Б.: Акыл, 1998. - 176-бет.] Бул жерден да биз жанрдын табиятына мүнөздүү болгон өзгөчөлүктөрдү көрө алабыз.

Унутулган жазгыч акындардын дээрлик баарысынын көркөм мурастарынан кеңири жолуккан жанр болуп **айтыш ырлары** эсептелет. Даашышман акын Нурмолдо эл чогулган чоң-чоң жыйындарда да, аш-тойлордо да журт алдына чыгып ар кандай деңгээлдеги акындар менен айтыш өнөрүнүн бардык түрүндө ат салышып келиптир. Колдо бар материалдарга көңүл бурчу болсок «Нурмолдо Кашмирден, ажыдан келгенде Анжиянда Алымбек датканын медресесинде кыпчак уламалары менен учурашканы», «Молдо Кыргыз медресесинде ыр», «Өлөңчүлөр Ташкендеги тойдо» деп аталган айтыштары Нурмолдонун өмүр таржымалына байланыштуу материалдары менен гана көңүл бурдурбаса, көркөмдүгү, айтыш жанрына мүнөздүү курчтук жана таамай-тактыктары жагынан анча деле кызыгууну жарата алышпайт. Биздин баамыбызда аталган айтыш ырларынын мындай талапка жооп бере албай тургандай мажирөө жаралып калышынын бирден бир себеби болуп Нурмолдонун өнөктөштөрү талант-дараметтери жагынан чектелүү ырчылардан болуп калгандыгы эсептелинет.

Бирок, Нурмолдонун ырчылык өмүрүндө өзгөчө көңүл бурарлык азырынча бизге белгилүү үч айтышы бар экен. Булар Жеңижок менен болгон айтыш, Нурбай ырчы менен болгон айтыш жана Токтогул, Эшмамбет менен болгон санат айтыш.

Баарыбызга белгилүү Жеңижок менен болгон айтыш жөнүндө ар кандай уламыш сөздөр бир топ арбын. Ал аңыз кептерге эми Нурмолдонун өзүнүн айткандары кошулуп, бул баян андан бетер кызыктуу абалга келип жетти. Биз буга чейин окуп келгендей жаш Өтө ырчы өз устаты Нурмолдо менен болгон айтышта эки жеңи карысынан жок кемсел кийип ырдап туруп устатын утуп алганы үчүн «Жеңижок» атка конот. Ал эми бүгүнкү күндө Нурмолдо акындын жыйнактарынан момундай деген маалыматтарды окуп олтурабыз: «Нурмолдонун көп сөздөрү ылакап болуп тарап кете турган. Өтөнү окутуп жүргөндө ысымын унутуп калып: «- Эй, жеңижок бала, бери кел, - деп чакырат. Ошондон улам балдар «Жеңижок, Жеңижок» деп атап жүрүшүп Жеңижок атыгып кеткен.» Ал эми Нурмолдо өзү болсо:

Ырдан да болсун шакиртим,

Ысымыңды койдум «Жеңижок»,- деп ырдап турат. Демек, Өтө «Жеңижок» деген атка устатын жеңген күнү ээ болбостон, тескерисинче, Өтөгө «Жеңижок» деген ылакап ысымды берген устаты Нурмолдо болуптур. Бул сөздүн ырастыгын далилдеп Жеңижок өзү да:

Пайгамбар мөөрүн көрсөткөн,

Карматып калем оң колго.

Илимий жолго жетелеп,

Тай-тайлаткан Нурмолдо, - деп моюнга алып ырдап турат. Нурмолдонун айтыш ырларынын эң мыктыларынын бири болуп, албетте, Нурбай ырчы менен болгон айтышы эсептелет. Көлөмү жагынан да бул башкаларга салыштырмалуу бир топ бараандуу. Ал эми козгогон проблемасы жагына келчү болсок, анда Нурбай менен болгон айтышты өзгөчө бийик даражага көтөрүп, көпчүлүктүн көңүлүн өзүнө бурдуруп, анан да жарышка түшкөн акындардын кимиси ким экендигин аныктап турган анын дал ушул проблемасы болуп эсептелет. Тагыраак айтканда, бул айтышта Нурмолдо менен Нурбай заман көйгөйүн, заман бейнесин чечмелеп ырдоо менен бирин бири сынашат. Нурбай ырчы менен болгон бул айтыш, ырасында эле, Нурмолдонун акыл-парасатынын тунуктугунан, тарыхый кырдаал-шартты илгертпей биле алган чыныгы акылгөйлүгүнөн, анан да өз элинин нукура мекенчил уулу, өз калкынын амандыгы үчүн күйүп-бышкан ашкере асыл атуулдугунан эң сонун кабар берип турат.

Ал эми акындын Токтогул, Эшмамбет менен болгон «Бир Аллах» деген айтышы жанрдык жактан табышмактатып айтылган санат айтыш болуп эсептелет. Мында ырдалчу теманы ортого таштап кеп баштаган Нурмолдо сунуш кылат. Болгондо да табышмак түрүндө ортого салат. Бул жашоодогу ар кандай көрүнүштөрдү айтып туруп, анан «муну жараткан эмне?» деген собол таштайт. Токтогул менен Эшмамбет ар бир айтылган собол-санатка дал ошондой ырааты менен айтылган жоопторун узатышат.

Молдо Багыш да ар кандай жагдайларда ар кандай улуу, кичүү төкмөлөр менен айтышка түшүп, болгондо да айтыш өнөрүнүн бир катар түрлөрүндө өз өнөрүн калың элдин алдында жарыя кылып жүрүптүр. Залкар ырчы айтышкан акындардын ичинде көптөгөн таланттар болушуптур. Бул айтыштар, биринчиден, Молдо Багыштын тунук акылынан, бийик парасатынан кабар берүү менен бирге, экинчиден, анын тубаса төкмө болгондугун («Жеңижок экөө тойдо эки күн ырдап жарчы болгон») [Молдо Багыш. Көрсөтүлгөн китеп. [Текст] - 106-бет.] эң сонун далилдеп турат. Айталы, Жеңижок ырчы экөө Аксынын азамат уулдарынын бири Асанбектин күлүгүн ырга кошуп айтышка түшүшөт. Айтышты аксакалдата Жеңижок баштап, улам бир багытка буруп, айтылып жаткан ырды мазмуну жагынан да, формасы жагынан да түрлөнтө ырдап жүрүп олтурат. Акын Молдо Багыш да устатынан калбай Жеңижок баштаган ырды өз маанисинде, ошондой формада уланта төгүп ырдоосунан жанбайт.

Унутулган жазгыч акындардын көркөм мурасынан биз **кошок** жанрындагы чыгармаларды да жолуктурабыз. Молдо Нияздын “Атыккан ажым - Афандим”, Молдо Кылычтын “Балбак” деген чыгармалары буга мисал болушат. Буларда жанрдын талап-мүдөөөрү, спецификалык бөтөнчөлүктөрү толук сакталуу менен маркумдун идеалдуу орбразы жаралган.

Мыны ошентип, унутулган жазгыч акындардын чыгармалары жанрдык жактан көп түрдүү жаралган десек болот. Алар калтырган көркөм мурастын ичинде санат-насыят жанрындагы чыгармалар өзгөчө орунда турат. Мунун өзү түшүнүктүү, анткени, элдик оозеки чыгармачылыктын бай үлгүсүнөн талим алышкан ырчыларыбыздын жан дүйнөсү жана да өздөрүнүн тунук акылы менен ьийик парасаты дидактикалык маанидеги көркөм туундулардын көбүрөөк жаралышын шарттаган. Ошондой эле Күнчыгыш поэзиясына тиешелүү болгон казал жанры да аталган акындарыбыздын чыгармачылыгынан орун алыптыр. Ошону менен бирге унутулган жазгыч акындарыбыз адам чыдагыс азаптуу турмушту алып келгендерди, жамандыктан башка колунан эч нерсе келбеген карамүртөз адамдарды элдик каргыштардын үлгүсүнө салып да эсте каларлык саптарды жаратышыптыр. Албетте, иликтөөгө алынган акындарыбыздын көркөм мурастарынын ичинде айтыш жанрындагы чыгармалар өтө көп. Муну да мыйзамченемдүү көрүнүш демекчибиз.

Диссертациянын **үчүнчү главасынын 2-параграфы «Унутулган жазгыч акындардын чыгармаларынын поэтикасы»** деп аталат. Көркөм чыгарманын поэтикасы жөнүндөгү маселе, албетте, адабияттаануу илиминдеги көптөгөн олуттуу проблемалардын бири болуп эсептелет. Ырасында эле адабий чыгарманы окурмандын жүрөгүнөн түнөк табар деңгээлге жеткирип турган сапат-белгилердин бири анын көркөм-эстетикалык кунары эмеспи. Өздөрү жараткан адабий чыгармалардын мына ошол көркөм-эстетикалык кунарын арттыруу үчүн калемгерлер түркүн-түс ыкмаларды колдонуп келишет. Чыгарманын союжеттик-композициялык түзүлүшүндө баяндоонун ар кандай ыкмаларын пайдалануу менен анын поэтикалык касиетин арттыруудан тартып, көркөм сөз каражаттарын кеңири пайдалануу менен сүрөткерлер өз чыгармаларын окурмандардын калың катмарынан түнөк табарлык деңгээлге жеткиришет. Бул иште акын, жазуучулар эл ичинде эзелтен бери сакталып келе жаткан түрдүү **уламыш кептерди,** ар кандай кызыктуу **афсаналарды** кеңири пайдаланышат.

Бул багытта биз өзгөчө бир зор канааттануу менен сөз кыла турган калемгер болуп, албетте, Нурмолдо эсептелинет. Нурмолдо терең билимдүү, ашкере акылгөй, даанышман ырчы болуптур. Көп окуганынан, көптү билгенинен улам Библия менен Курандагы терең тарбиялык мааниге ширелген ар кандай уламыштарды да өзгөчө иш билги пайдаланып, ал уламыштар менен икаяларды тек гана супсак кайталап койбостон өзүнүн чыгармачылык лабораториясынын өткөрүп, акындык жүрөгүнүн оту менен жылыта, көкүрөк нуру менен шоолалантып, натыйжада, окуган ар бир адамдын акыл-сезимин козгоп, дилин тазарта турган деңгээлге жеткирип берген.

Нурмолдо сыяктуу эле Молдо Кылыч да,Молдо Багыш да автордук ойду берүүдө, чыгармаларын поэтикалык жактан кунарын арттырууда Ыйык китептердеги окуяларга, ал окуялардан чыккан тыянак ойлорго таянган учурларына күбө болобуз.

Унутулган жазгыч акындардын дээрлик баарысы **автордук баяндоолорду** өтө чебер пайдаланышкан. Молдо Нияздын Алымкул аталык, Курманжан датка жөнүндөгү санаттарында акын бул ыкма аркылуу аталган чыгармалардын поэтикалуулугун андан бетер арттырган.

Автордук баяндоолордун мыкты үлгүлөрүн биз, албетте, Молдо Кылычтын чыгармаларынан өтө көп жолуктурабыз. Атактуу акындын “Керме-Тоо”,”Чүй баяны” поэмаларында автордук баяндоолор, алар аркылуу жетишилген көркөм бийиктиктер өтө ачык көрүнүп турат.

Молдо Багыш чыгармаларында автордук баяндоолорду да өтө чебер пайдалана билет. Бул анын «Абак дептеринде» өзгөчө даана көрүнгөн. Таш-Дөбөгө издеп келген өмүрлүк жолдошу менен болгон алым-сабактан кийинки, Жаңы-Коргонго айдалар алдында Таш-Дөбөдөгү жолдоштору менен коштошкондон кийинки ж.б. автордук баяндоолору буга чейинки окуянын учугун ыктуу улап, ошол эле учурда лирикалык каармандын жан дүйнөсүн дагы да дааналантып көрсөтүп берүүгө көмөгүн тийгизет.

Автордук баяндоолор Молдо Аширдин диний-мистикалык поэмасында да бир топ кеңири колдонулуп, ал баяндоолор аркылуу Молдо Ашир да каармандардын кулк-мүнөзүн, окуяларды дагы да терең ачып берүүгө жетишкен.

Молдо Багыштын «Абак дептеринен» биз ыктуу пайдаланылган **ички монологду** да жолуктурабыз. Таш-Дөбөдө кармалып жаткан акын күйөөсүн издеп келип, ага жолуккан соң ал-жайын сураша алым-сабак айтышып, анан кайтып жаткандагы Сабиркандын ички монологу берилген. Бул жерде да биз ички монологдун табиятына ылайык каармандын будуң-чаң түшкөн жан-дүйнөсүнөн, ар кыл ойго баткан абалынан толук кабар ала алабыз. Натыйжада, ыктуу пайдаланылган ички монолог өз максатына жеткен.

Китептеги чыгармаларында акын **эпистолярдык ыкманы** да өтө эптүү пайдаланган. Бул багытта «Сулайманга кат», «Салам кат» жана «Абак дептериндеги» ар бири бирден бапты түзүп турган эки салам каты бар.

Чыгарманы поэтикалык жактан жогорку деңгээлге жеткирүүдө **көркөм сөз каражаттары** менен **уйкаштыктын түркүн түстүүлүгү,** албетте, өзгөчө орунда турат. Бул маселеде Молдо Нияз чыныгы көркөм талант катары өтө бийикте жанган жылдыз. Ошондуктан анын санаттарында кеңири пайдаланылган уйкаштыктын ар кандай түрлөрү, баяндоонун түркүн-түс ыкмалары кадыресе көрүнүш катары гана кабыл алынат. Айталы, тигил же бул тарыхый инсан жөнүндө кеп салганда Молдо Нияз негизги кейипкерди тарыхта болуп өткөн көптөгөн-көптөгөн адамдар менен **салыштыра** баяндап берет. Дал ушундай эле көрүнүштү Даткайым жөнүндөгү санаттан да көрөбүз.

Албетте, жазгыч акындарыбыздын баарысы фольклордук чыгармалардын таасиринде чоңоюшкан таланттар. Ошондуктан элдик оозеки чыгармалардагы **салыштырууларды** да кадимкидей эле колдоно беришет. Мунун типтүү көрүнүшү катары Молдо Кылыч менен Алдаш Молдонун чыгармаларында элдик эпостордогу салыштыруулардын кеңири учурагандыгын көрсөтүп кетсек болот. Эгерде “Чүй баянында” Молдо Кылыч минтип жазса:

Коёндору коңуздай,

Коңуздары муштумдай,

Сар жыландын чоңдугу

Жаш баланы жуткандай. [Молдо Кылыч. Чүй баяны. [Текст] - Көрсөтүлгөн китеп, 81-82-беттер.], “Көл баянында” Алдаш Молдо минтип жазат:

Эликтери инектей,

Балтырканы билектей.

Карышкыры качырдай,

Коёндору козудай. [Алдаш Молдо. Көл баяны. [Текст] - К-те: Мурас... - 219-220-беттер]

Залкар акын Нурмолдо Нурбай ырчы менен болгон эң сонун айтышында **антоним** **сөздөрдү** ыктуу пайдалануу менен (“Бийлик, байлык талашып, // Хандар **бузган** замана. // Калк мудөөсүн көздөгөн, //Канык **түзгөн** замана”) уйкаштыктын бөтөнчөлүгүнө, ойдун тереңдигине жетишкен.

«Алдамчы» деп аталган чыгармасында Молдо Кылыч да өз пикирин, акындык оюн билдирүү үчүн баяндоонун ар кандай ыкмаларын да кеңири колдонот. Ар бир төрт саптын биринчи, экинчи саптарын бирдей сөздөр менен баштап, анан биринчи, төртүнчө саптарынын соңунда «көргөмүн» деген сөздү, экинчи саптардын соңунда «түбүндө» деген сөздөрдү туруктуу пайдалануу менен ырдын уккулуктуулугун, жугумдуулугун арттырып, ыргагына кандайдыр бир кошумча күү берип, ушундан улам чыгарманын эстетикалык кунарын жогорулата алган. Акын минтип жазат:

**Пара алганды** ***көргөмүн,***

**Пара алгандын** ***түбүндө***

Элге болуп шерменде

Камалганын ***көргөмүн.***

**Жел өпкөнү** ***көргөмүн***

**Жел өпкөнүн** ***түбүндө***

Кызыл-ала кан болуп

Жөлөткөнүн ***көргөмүн.*** [Молдо Кылыч. Алдамчы. [Текст] -

Көрсөтүлгөн китеп, 35-36-беттер.]

Алдаш Молдо менен Молдо Багыш да ыр жаратуунун түркүн-түс ыкмаларын чебер өздөштүргөн уста акындар. Алардын көркөм мурасынан биз ыр түрмөктөрүнүн (строфанын) дээрлик бардык түрүн (эки саптуу, үч саптуу, төрт саптуу, беш саптуу.... он алты саптуу) кеңири жолуктурабыз.

Дегеле, унутулган жазгыч акындар уйкаштыктын да дээрлик бардык түрүндө ырларды жаратышкан. Алардан биз эгиз уйкаштыкты да, аксак уйкаштыкты да, оромо уйкаштыкты да, шыдыр уйкаштыкты да, кайчы уйкаштыкты да, редифтүү уйкаштыкты да өтө көп жолуктурабыз.

Жыйынтыктап айтканда, унутулган жазгыч акындарыбыз өз чыгармаларынын көркөм-эстетикалык кунарын арттырууда эл ичинде сакталган аркандай уламыштарды, түркүн-түс афсаналарды, адамзат акылынын генийинен жаралган Ыйык китептер Библия менен Курандагы көөнөрбөс окуяларды, каармандардын ички монологдрун, эпистолярдык жанрдын ыкмаларын, диалогдорду, троптун көптөгөн түрлөрүн, ыр жаратуунун ар кандай жол-жоболорун, уйкаштыктын көптөгөн түрлөрүн пайдаланышкандыгын баса белгилеп кетсек болот.

Изилдөөнүн жыйынтыктары боюнча **КОРУТУНДУ:**

Унутулган жазгыч акындар жөнүндө иликтөө ишин жүргүзүүдөн мурда көркөм өнөр жана коом, сүрөткер жана өкүмдар, талант жана бийлик проблемасынын табияты иликтөөгө алынды. Бул маселеде талант ээлери, сүрөткерлер өздөрү да эки тарапта болуп калары, анын ички себеп-жагдайлары белгиленди;

Өткөн большевиктик бийликтин учурунда атайылап унутта калтырылган залкар акындардын оош-кыйыштуу жеке пенделик тагдырлары да соңку муундагы окурмандарга белгисиз, же болбосо өтө үстүрт формада гана маалым болгондуктан бул багытта да зарылчылыкка жараша иликтөөлөр жүргүзүлүп, буга чейинки изилдөөлөрдөгү алгылыктуу жана кенемте жактар талдоого алынып, тыянак ойлор айтылды;

Изилдөөгө алынган акындардын чыгармалары тематикалык жактан да көп түрдүү экендигин көрсөтүлүп, Ата Журт, мекенчилдик, аккан суу темаларынын берилиши ар бир акындын конкреттүү чыгармасынын мисалында көрсөтүлдү. Туулган жердин ыйыктыгын, мекенчилдик сезимди, аккан суунун аруулугун көрсөтүүдөгү акындардын өзүмдүк ыкмалары, табылгалары конкреттүү мисалдардын негизинде илимий-теориялык булактарды кеңири колдонуу менен талдоого алынды;

Унутулган жазгыч акындардын дээрлик баарысы эзелтен бери келе жаткан элдик накыл ойду терең өздөштүрүшкөн чыныгы акылгөй таланттар болушкан. Ошондон улам алардын жараткан көркөм туундуларда өмүр менен өлүм, жаштык менен карылык, ак ниеттик менен карөзгөйлүк, жоомарттык менен сараңдык, адал менен арам ар качан кош катар коюлуп нукура философиялык чен-өлчөмдөн чечмелөөгө алышкандыгы, төкмө ырчылардан кескин айырмаланып, унутулган жазгыч акындарыбыз ак, кара, жакшы, жаман жөнүндөгү нукура философиялык ой жорумдарын айтууда Библия менен Курандын сюжеттериндеги урунттуу окуяларга да кеңири кайрылышып, аларда катылган терең маани-маңызды дагы да башкача бир өң-түстө көркөм баяндап беришкендиги көрсөтүлдү;

Аталган акындардын көркөм мурасынын ичинде алардын замана темасында жараткан чыгармалары өзгөчө орунда турат. Дегеле сөз болуп жаткан акындардын өмүрү, чыгармачылыктарынын темир сандыктын түбүнө катылышынын негизги себептеринин бири да алардын дал ушул замана темасындагы чыгармаларында айтылган ойлор, чыгарылган тыянак пикирлер менен тикеден-тике байланыштуу экендиги, аталган акындардын замана темасындагы чыгармалары падышалык империянын оторчулук саясатына да, коммунисттик идеологиянын жол-жоболоруна да карама-каршы мааниде жаралгандыгы, бүгүнкү муун, элибиз эгемендикке жеткенден кийинки жалпы журт унутулган жазгыч акындардын замана темасындагы чыгармаларын түшүнүү менен кабыл алып, аларды өз мезгилинин көркөм летописи, аларды жараткан акындардын көкүрөгүн уялап, көөдөнүн эзген ойлордун көркөм жаңырыгы катары туура кабыл алышкандыгы көрсөтүлдү.

Унутулган жазгыч акындардын ашыктык ырлары кандайдыр бир деңгээлде элдик оозеки чыгармачылыктын күйгөн, секетбай ырларына жакын турганы менен булардагы индивидуалдык башталгыч ал чыгармаларды фольклордук арзуу ырларынан кескин айырмалап тургандыгы, буларда унутулган жазгыч акындар ашык болгон адамынын жүзүнөн нур төгүлгөн айжамалын, кермаралдай келбетин, карагаттай жайнаган кош карегин, анан да ашыгына болгон өзүнүн алоо сезимин, дене бойду өрттөгөн ички туйгусун акындык бийик эргүүлөрү аркылуу табылган ар кандай салыштыруулар, түркүн-түс эпитеттер менен жүрөккө жетерлик, дилден түнөк табарлык деңгээлде ырга кошушкандыгы талдоого алынды;

Унутулган жазгыч акындардын чыгармалары жанрдык жактан да көп түрдүү. Аталган акындарыбыз санат-насыят, казал, айтыш, кошок, каргыш ж.б. жанрдагы чыгармаларды өтө көп жаратышкан. Мындай чыгармаларында алар эзелтен келе жаткан элдик накыл сөздөрдөгү дидактикалык маанини өздөрүнүн чыгармачылык өнөрканаларынан өткөрүшүп, аларды өз мезгилинин өктөм талаптарына төп келишкен тыянак ойлор менен байытып, натыйжада, жаңы мазмун сыйдырышып жаамы журтка тартуулашкандыгы, казал жанрынын төл адабиятыбыздын өкүлдөрү тарабынан өздөштүрүлүшүндө жана анын улуттук адабиятыбыздын жанрдык курамынын бири болуп жашап калышында унутулган жазгыч акындардын салымы баа жеткис экендиги, унутулган жазгыч акындарыбыздын дээрлик баарысы өз чыгармаларын өздөрү кагазга түшүрүшкөн жазгыч акындар болушканы менен алардын баарысы тең эл чогулган топ жыйындарда да калк алдына чыгышып, көргөнүн көргөндөй, оюндагысын оюндагыдай нөшөрлөтө төгүп ырдашкан төкмө ырчылар болушкандыгы, көпчүлүк элдин алдында ким менен болсо да тартынбастан ыр жарышка, «кызыл тилди бүлөлөп» (Барпы) таймаманбастан айтышка түшүп келишкендиги, унутулган жазгыч акындарыбыздын дээрлик баарысынын көркөм мурасынын ичинде айтыш ырларынын арбын учурашы алардын чыгармачылык табиятындагы дал мына ушул өзгөчөлүк менен түшүндүрүлө тургандыгы, аталган акындарыбыздын айтыштарында жанрдын дээрлик бардык түрлөрү (алым-сабак айтышы, табышмактатып айтышуу, кордоп айтышуу ж.б.) кеңири жолугары көрсөтүлдү;

Изилдөөнүн соңунда унутулган жазгыч акындардын чыгармаларынын поэтикасына талдоо жүргүзүлүп, мында акындарыбыз чыгармаларынын курамында ар кыл уламыш кептерди, афсаналарды, автордук баяндоолорду, ички монологдорду, эпистолярдык форманы кеңири колдонушкандыгы жана алар өтөп турган көркөм функция тууралуу, чыгарманы поэтикалык жактан жогорку деңгээлге жеткирүүдө көркөм сөз каражаттары менен уйкаштыктын түркүн түстүүлүгү өзгөчө орунда турары, унутулган жазгыч акындардын чыгармаларынан ыр түрмөктөрүнүн (строфанын) дээрлик бардык түрү (эки саптуу, үч саптуу, төрт саптуу, беш саптуу.... он алты саптуу) кеңири жолугары, аталган акындар уйкаштыктын да дээрлик бардык түрүндө ырларды жаратышып, аларда эгиз уйкаштык да, аксак уйкаштык да, оромо уйкаштык да, шыдыр уйкаштык да, кайчы уйкаштык да, редифтүү уйкаштык да өтө көп колдонулгандыгы, алардын көркөмдүк сапат-деңгээли талдоого алынды.

.

**Диссертациянын темасы боюнча жарык көргөн эмгектердин**

**тизмеси**

**К и т е п т е р**

1. **Тиллебаев,С.А. (Алахан Садык).** Беш молдо. (Молдо Нияз, Нурмолдо, Молдо Кылыч, Алдаш Молдо, Молдо Багыш). –Б.: Айат, 2004.- 160 бет.

**2. Тиллебаев,С.А. (Алахан Садык).** Унутулган адабият. 1-китеп.−Б.: Бийиктик, 2006.−352 бет.

**3. Тиллебаев,С.А. (Алахан Садык).** Унутулган жазгыч акындардын чыгармачылыгы (тематика, жанр, поэтика). Монография. -Б.: Полиграф-ресурс, 2013. - 310 бет.

**М а к а л а л а р**

4. **Тиллебаев,С.А.** Молдо Нияздын санаттарындагы тематикалык көп түрдүүлүк [Текст] / С.А.Тиллебаев. //Мектеп - школа журналы. - Б.: 1999.- № 4.−31-36-беттер.

5. **Тиллебаев,С.А.** Молдо Нияздын чыгармаларында тарыхый окуялар менен тарыхый инсандардын чагылдырылышы [Текст] / С.А.Тиллебаев. // И.В.Гёте и развитие мировой культуры: Материалы международной научно-практической конференции, посвященной 250-летию со дня рождения И.В.Гёте. Часть II.− Б.: 2001.−134-140-беттер.

6. **Тиллебаев,С.А.** Молдо Кылычтын чыгармаларынын тоталитардык бийликтин курмандыгына айланышы [Текст] / С.А.Тиллебаев. // Непрерывное образование в новом информационном пространстве. Материалы международной научно-практической конференции. Часть II.− Б.: 2001.−427-434-беттер.

7. **Тиллебаев,С.А.** Унутулган адабият: пайда болушу, табияты [Текст] / С.А.Тиллебаев. // Сборник научных трудов КГПУ им.И.Арабаева. Вып.5.− Б.: 2001.−135-140-беттер.

8. **Тиллебаев,С.А.** Алдаш Молдо [Текст] / С.А.Тиллебаев. // Тил тагдыры−эл тагдыры: Кыргыз мамлекеттүүлүгүнүн 2200 жылдыгына арналган эл аралык илимий-практикалык конференциянын материалдары. 1-бөлүм.− Б.: 2003.−145-150-беттер.

9. **Тиллебаев,С.А.** Алдаш Молдонун “Ормон-Балбай” поэмасы [Текст] / С.А.Тиллебаев. // Бектурсун Алымов: Жыйнак − Б.: 2003.−329-334-беттер.

10. **Тиллебаев,С.А.** Молдо Багыштын санат-насыят жана ашыктык темасындагы ырлары [Текст] / С.А.Тиллебаев. // Тил тагдыры−эл тагдыры: Кыргыз мамлекеттүүлүгүнүн 2200 жылдыгына арналган эл аралык илимий-практикалык конференциянын материалдары. 2-бүлүм.− Б.: 2003.−150-156-беттер.

11. **Тиллебаев,С.А.** Молдо Багыштын өмүр, өлүм жана замана жөнүндөгү ырлары [Текст] / С.А.Тиллебаев. // Мамлекеттик тил: проблемалар жана милдеттер: Илимий практикалык конференциянын материалдары.− Б.: 2003.−198-208-беттер.

12. **Тиллебаев,С.А.** Молдо Кылычтын чыгармаларына кечээги жана бүгүнкү көз караш [Текст] / С.А.Тиллебаев. // Талант−элдин рухий куту: Кыргыз мамлекеттүүлүгүнүн 2200 жылдыгына карата К.Акиевдин 120 жылдык мааракесине арналган эл аралык илимий-практикалык конференциянын материалдары.− Б.: 2004.−67-75-беттер.

13. **Тиллебаев,С.А.** Нурмолдонун айтыш ырлары [Текст] / С.А.Тиллебаев. // И.Арабаев атындагы КМУнун Жарчысы. Серясы: Гуманитардык илимдер. Чыгарылышы 4.− Б.: 2006−180-182-беттер.

14. **Тиллебаев,С.А.** Молдо Багыштын “Абак дептери” поэмасы жөнүндө [Текст] / С.А.Тиллебаев. // И.Арабаев атындагы КМУнун Жарчысы. Серясы: Гуманитардык илимдер. Чыгарылышы 4.− Б.: 2006.−258-261-беттер.

15. **Тиллебаев,С.А.** Нурмолдонун орустар жөнүндөгү чыгармалары жана санат ырлары [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 5. Адабияттаануу. –Б.: 2007.−80-83-беттер.

16. **Тиллебаев,С.А.** Алдаш Молдонун “Хал заман” поэмасы [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 5. Адабияттаануу.– Б.: 2007.−83-86-беттер.

17. **Тиллебаев,С.А.** Молдо Багыштын чыгармаларынын поэтикасы [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 5. – Б.: 2007.−80-84-беттер.

18. **Тиллебаев,С.А.** Молдо Кылычтын эпикалык чыгармалары [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 5. – Б.: 2007.-113-119-беттер.

19. **Тиллебаев,С.А.** Нурмолдонун турмуш, өмүр, өлүм жөнүндөгү ырлары [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 4 – Б.: 2008.−87-91-беттер.

20. **Тиллебаев,С.А.** Алдаш Молдонун Үркүн темасындагы чыгармалары жана алардагы тилдик өзгөчөлүктөр [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 3. Филология. Тил таануу. Мамлекеттик тил – Б.: 2009.−251-254-беттер.

21. **Тиллебаев,С.А.** Нурмолдо [Текст] / С.А.Тиллебаев. // И.Арабаев атындагы КМУнун Жарчысы. Чыгарылышы 1. Гуманитардык илимдер.− Б.: 2010.−293-296-беттер.

22. **Тиллебаев,С.А.** Молдо Нияздын көркөм мурасы [Текст] / С.А.Тиллебаев. // Вестник КНУ им. Ж.Баласагына. Специальный выпуск. Многоязычие в поликультурном общесте. − Б.: 2011.−210-215-беттер.

23. **Тиллебаев,С.А.** Библия менен Курандагы сюжеттердин Нурмолдонун чыгармаларында интерпретацияланышы [Текст] / С.А.Тиллебаев. // ОшМУнун Жарчысы. Чыгаралышы 5. – Ош.: 2011. -78-82-беттер.

24. **Тиллебаев,С.А.** Молдо Багыштын өмүр тагдырынын урунттуу учурлары [Текст] / С.А.Тиллебаев. // Ж.Баласагын атындагы КУУнун Жарчысы. 2-чыгарылышы.- Б.: 2011.-449-452-бб.

25. **Тиллебаев,С.А.** Унутулган жазгыч акындын ашыктык ырлары [Текст] / С.А.Тиллебаев. // Ж.Баласагын атындагы КУУнун Жарчысы. Юбилейлик чыгарылыш. –Б.: 2012.−278-282-беттер.

26. **Тиллебаев,С.А.** Боогачынын күйгөн ырлары [Текст] / С.А.Тиллебаев. // Ж.Баласагын атындагы КУУнун Жарчысы. Серясы 1. Гуманитардык илимдер. Чыгарылышы 3. Филология. Адабият. – Б.: 2012.−214-217-беттер.

27. **Тиллебаев,С.А.**  Молдо Кылычтын «Жинди суу» дастаны [Текст] / С.А.Тиллебаев. // – Ж.Баласагын атындагы КУУнун Жарчысы. Юбилейлик чыгарылыш.- Б: 2013.-262-265-беттер.

28. **Тиллебаев,С.А.** Унутулган жазгыч акындардын чыгармаларындагы ыр түзүлүштөрү.- [Текст] / С.А.Тиллебаев. //Ж.Баласагын атындагы КУУнун Жарчысы. Юбилейлик чыгарылыш.- Б: 2013.-266-269-беттер

**ТИЛЛЕБАЕВ САДЫК АЛАХАНОВИЧТИН**

**“Унутулган жазгыч акындардын чыгармачылыгы (тематика, жанр, поэтика)” деген темадагы 10.01.01 – кыргыз адабияты адистиги боюнча филилогия илимдеринин доктору окумуштуулук даражасын изденип алуу үчүн жазылган диссертациялык ишинин**

**РЕЗЮМЕСИ**

**Түйүндүү сөздөр:** Акындар поэзиясы, фольклор, адабий процесс, унутулган адабият, тоталитардык бийлик, коом жана сүрөткер, эстетика, автордук позиция, колжазма адабияты, тематика, жанр, поэтика, образдар системасы, идея, тарых жана инсан, импровизация.

**Изилдөөнүн объектиси.** Илимий ишибиздин объектиси катары ырчылар поэзиясынын негизги бир бөлүгү болгон жазгыч акындардын өткөн коммунисттик доордогу жапжалгыз идеологиянын кесепетинен, тоталитардык бийликтин өкүм зордугунан улам жетимиш жыл бою унутта калып келген жазгыч акындарыбыздын көркөм мурастары алынды.

**Изилдөөнүн максаты:** Унутулган жазгыч акындардын көркөм мурастарын жыйноо, мамлекеттик жана үй-бүлөлүк архивдерден табуу, баштан аяк бир системага салуу жана аларды бүткөн бир көркөм организм катары талдоого алуу менен жалпы журтка жеткирүү, бул көркөм мурастын улуттук маданиятыбыз менен адабиятыбыз үчүн зор мааниге ээ экендигин ачып көрсөтүү.

**Изилдөө усулдары:** Унутулган жазгыч акындардын көркөм мурастарын изилдөөдө салышырма-тарыхый, типологиялык, анализ, синтез, системалаштыруу ыкмалары колдонулду.

**Изилдөөнүн натыйжалары жана илимий жаңычылдыгы** адилетсиз унутта калтырылган акындарыбыздын улуттук адабиятыбыздын эң бийик көркөм дөөлөттөрүнөн болгон чыгармалары алгачкы жолу улуттук гуманитардык илимибиздин контестине кошулушунан жана монографиялык мүнөздө изилденгенинен көрүнөт. Унутулган жазгыч акындарыбыздын көркөм мурастары улуттук адабияттаануу илимибиздин жана коңушулаш элдердеги илимий ойжорумдардын контекстинде, алар менен системалык-тарыхый байланышта изилденгендиги да өзгөчө мааниге ээ болуп турат.

**Колдонуу боюнча сунуштар:** Диссертациянын жоболору жана тыянактары улуттук адабиятыбыздын тарыхын толуктоого багытталгандыктан, асыресе, акындар чыгармачылыгынын тарыхын окуп үйрөнүүдө, окуу китептери менен окуу программаларынын мазмунун жаңылоодо,

сунуш кылынат.

**Колдонуу чөйрөсү:** Илимий иштин материалдары менен жыйынтыктары адабият тарыхы менен ырчылар поэзиясын толуктоого багытталат жана улуттук адабияттаануубуздун ар түрдүү маселелерин талкуулап тактоодо, жогоркуу окуу жайларда филолог адистерди даярдоодо, жалпы билим берүүчү орто мектептерде колдонулса болот.

**Резюме**

**диссертации Тиллебаева Садыка Алахановича на тему “Творчество возвращённых акынов-письменников (тематика, жанр, поэтика)” на соискание учёной степени доктора филологических наук по специальности 10.01.01- кыргызская литература.**

**Ключевые слова:** акынская поэзия, фольклор, литературный процесс, возвращённая литература, тоталитарная власть, общество и художник, эстетика, авторская позиция, рукописная литература, тематика, жанр, поэтика, система образов, история и личность, импровизация. **Объект исследования:** Художественные наследия возвращённых акынов-письменников, творчество которых являются основной частью акынской поэзии, которые были забыты в годы Советской власти по вине единственной, без альтернативной коммунитической идеологии и тоталитарной власти более семидесяти лет. **Цель исследования:** Сбор материалов о художественном наследии возвращённых акынов-письменников, поиск их в государственных и семейных архивах, систематизировать и анализировать их как целостный художественный организм. Показать какое значение имеет это художественное наследие для национальной культуры и литературы и довести эти сведения до всего народа нашей республики. **Метод исследования:** В процессе исследования художественных наследий возвращённых акынов-письменников использованы следующие методы: сопоставительно-исторический, типологический, анализ, синтез, метод систематизации. Полученные результаты и новизна: Произведения несправедливо забытых акынов-письменников, которые являются бесценным художественным достоянием нашего народа, впервые стали неотъемлемой частью нашей гуманитарной науки и исследованы в виде монографии. Особое значение имеет то обстоятельство, что художественное наследие возвращённых акынов-письменников исследованы в контексте научных достижений национальных и братских литературоведов. **Рекомендации по использованию:** Теоретические заключения и выводы диссертации направлены на уточнение истории национальной литературы и могут быть использованы в процессе изучения акынской поэзии, в обновлении содержания учебников и учебных программ. **Область применения:** Материалы и выводы диссертации направлены на пополнение истории кыргызской литературы, в частности, акынской поэзии, могут быть применены в процессе обсуждения разных вопросов литературоведения в ВУЗах и общеобразовательных школах**.**

**Resume**

**Dissertation for the degree of Doctor in Philology of Tillebaev Sadyk Alakhanovich on theme: Works of the returned akyn-pismenniki1 (subject-matter, genre, poetic manner), major in 10.01.01 – Kyrgyz Literature**

**Key words:** Akyn poetry, Folklore, Literature process, returned Literature, Totalitarian Rule, Society and an artist, Aesthetics, Author’s poetry, Handwritten literature, Subject-matter, Genre, Poetic manner, Images system, History and an Individual, Improvisation.

**The object of the research:** Atristic heritage of the returned akyn-pismenniki, whose works are the major part in the akyn poetry, who were forgotten at the time of Soviet power due to sole, single-option Communist Ideology and Totalitarian rule for more than seventy years.

**The purpose of the research**: to collect materials about Artistic heritage of the returned Akyn-pismenniki, searching them in the State and Family records, to systematize and analyze them as a whole artistic entity. To show what is the significance of this artistic heritage for the National culture and Literature and to bring this information to the People of our Republic.

**Methods of the research:** the following methods were used in the Akyn-pismenniki Artistic heritage research process: comparative-historical, typologic, analysis, synthesis, systematization method.

**Obtained results and scientific novelty**: The works of unduly forgotten Akyn-pismenniki are priceless property of the people, for the first time ever they have become an integral part of our Liberal Arts and have been studied in the form of monography. The particular importance is that the Artistic heritage of the returned Akyn-pismennik has been studied in the context of scientific achievements of national and brotherhood literary scholars.

**Management recommendations:** Dissertation theoretic conclusions have been oriented to clarify the history of national literature and can be used in the study process of the Akyn poetry and in renewal of textbook’s content and academic programs.

**Field of application:** Materials and conclusions of this dissertation have been oriented to supplement the history of the Kyrgyz Literature, in particular, the Akyn poetry, and can be used in the process of discussions of different literary studies issues at HEI or schools of general education.

**akyn-pismenniki1 -** are the national poets and singers in the Middle Asia